text:
Uncategorized
Na e kompania Buskabaai N.V….. Pa kiko a warda 10 aña pa nombra un direktor!
WILLEMSTAD. A yega na nos atenshon ku e kambio di gobiernu ku a tuma lugá resientemente no a produsí muchu diferensia den e forma di praktiká polítika ku e aparato gubernamental manera e koalishon anterior a bin ta hasi i esnan promé ku esei tambe tabata hasi.
Esta keda sin yena puestonan ku ta vakante te ora nan haña e kandidato ku ta kana na kadena di e tendensia polítiko dje partido(nan) na mando. Simplemente revisá e resultadonan di evaluashon ku SBTNO hasi henter aña i ta haña konfirmashon di loke nos ta señalá.
Esta, e tendensia pa na lugá di nombra un direktor di kompania di gobiernu of direktor di un ministerio, ta nombra e persona komo interino i laga e situashon aki perdura largamente.
Un ehempel klasiko dje situashon menshoná ta por ehempel loke a pasando den Buskabaai N.V. un kompania di gobiernu ku pa 99% di pueblo no ta bisa nada pero sinembargo ta un kompania ku personal i gerensia i kaminda plaka ta lora pero ku ta funshonando den un ambiente di neblina.
E kompania mester di un direktor despues ku durante 10 aña un komisario a funshoná komo direktor interino i komisario alabes i de fakto e mes tabata kontrolá su mes na lugá di vise versa.
Dokumentonan ku a surgi ultimamente a pinta un kuadro kaminda a Sali na kla ku ta manipulashon i chanchuyo tabatin pa no nombra un direktor dje kompania i pa ora no por keda sin nombra e direktor, nan ku nan mes disidi ken ta keda interino of laga.
Dos biaha a start un proseso pa selektá un direktor pero ningun biaha no a terminá e proseso.
E prosedura aki ta algu ku e instansia ku tin ku evalua si e kandidato ta kompetente,, no por sigi.
E instansia di evaluashon, SBTNO, sa ku e selekshon ku a start na 2020 a kompletá i e hunta di komisario a sugeri dos kandidato kompetente pa minister nombra den un reunion di akshonista.
Ningun kaminda ta pará ta dikon no a nombra un direktor of si ta pasobra e dos kandidatonan no ta interesá mas den e funshon.
Nunka e konsehero di SBTNO tabatin e honor di a haña un desishon di Konseho di Minister.
(Mester remarka aki ku ta trata dje gobiernu anterior, no esun aki ounke e sugerensia di e aktual gobiernu ta pa sigi ku e situashon di direktor interino).
I awor ta sigi algu ku hamas nos a yega di topa kune den e proseso pa selekta un direktor of nombra un ehekutivo: e minister ta haña ku no ta deseabel pa drenta den konsulta ku e hunta di komisario di Buskabaai!
Sinembargo… Kódigo Sivil di nos pais ta instruí pa e personanan ku ta envolvi den e organisashon tin ku komporta nan mes di un forma hustu i sivilisá lokual no te kaso si e Minister ta duna orden ku prefereibelmente no konsulta ku e hunta di komisario.
Pa ta rasonabel, akshonista of e minister ku tin e kartera di Buskabaai mekser a tende e hunga di komisario su opinion pa sa dikon no a nombra ningun dje dos kandidatonan pa direktor di Buskabaai.
Por lo tantu mr. de Palm a konseho gobiernu komo akshonista pa drenta den konsulta ku hunta di komisario pa regla nombramentu di un direktor di Buskabaai N.V.
Di un forma masha sivilisá mr. de Palm ta mustra e Minister konserni ku pa garantisá e outonomia di tantu gerensia komo hunta di komisario pa nombra un direktor temporal ku no ta forma parti di hunta di komisario pasobra no por sigi ku e sistema kaminda e komisarionan mes ta nombra un kolega komo direktor manera a sosode ku sr.Tujeehut.
Pero mester tene kuenta sí ku ora un komisario okupá e puesto di direktor pa tempu largu, e no por retorná komo komisario den e hunta.
Pero tambe ta posibel ku un komisario por fungi komo direktor basta ta pa tempu limitá te dia haña un direktor.
E solushon aki ta temporal i ta pa kubri un situashon agudo te ora nombra e direktor.
I ora e komisario ta fungi komo direktor, e no por eherse komo komisario.
Ta p’esei mester perkura ku tin sufisiente komisario pa por mantene e distansia entre komisario i direktor pero den e kaso aki di Buskabaai a dura demasiado pa nombra un direktor.
Di otro banda no por kulpa e tres komisarianan di a faya pasobra nan a sòru pa haña dos kandidato pa direktor.
Esun k a faya ta e minister ku no a nombra ningun di dos.
Nan a sòru pa un supervishon transparente i kompleto den selekshon di kandidato pa direktor.
Dia 14 di yuli ultimo e koalishon aktual a nombra señor R.M. Martina komo direktor interino di Buskabaai pa un aña.
SBTNO no tin problema ku esaki pero pa minister president drenta den konsulta ku hunta di komisario pa nombra un direktor definitivo.
Uncategorized
El a dal doblete base yen: Andujar ku 3 RBI pa Piratas…
E pelotero dominikano Miguel Andujar a kuminsá ku su bate kayente den e tim di Piratas.
E la bisa tambe ku e ta sinti sumes hopi kontentu den e tim di Piratas.
Miguel Andujar ayera a bati un doblete ku base yena pa empuhá 3 kareda i yuda e tim di Piratas gana di Reds di Cincinnati ku skor di 4-1.
Ela fungi komo batido designa.
Uncategorized
Nan no ke sa kiko Colombia ta opiná: 5 di 6 tim no ke presensia di Libis…
Deporte 5 Star a kombersá awe mainta ku un dirigente di un tim di sòftbòl femenino di doble A, i e la bisa nos ku e la tuma nota ku tin sirkulashon di karta ku a bini for di Colombia relashoná ku e sòftbolista Libis Hurtado.
E dirigente a deklará na 5 Star ku klupnan no tin interes kiko nan ta bisa i pretendé na Colombia. Paso despues di a tuma nota loke ku e sòftbolista Colombiano pitcher a hasi despues di wega di final Colombia nan no ta deseá di mira Libis por lo pronto den nos kampeonato.
Esei nos klupnan ta para pe.
Di 6 Tim di doble A, 5 a pone bon kla, ku pa nan e lansado di Colombia no ta wèlkòm pa hunga huntu nan.
Uncategorized
Muhé tailandes kondena na morto pa venená su yunan
BANGKOK – Den fin di siman ku a pasa wes di korte di hustisia na Tailandia a kondena un muhé Tailandes na kastigu di morto debí ku a hañe kulpabel di a asesiná su kuater yunan
E muhé tailandes identifiká komo Natthiwan Pattanis tabata un adikto na droga i a pensa pa yega na sèn pa eksponé su yunan riba Facebook.
Natthiwan Pattanis a pensa ku elo bai hasi manera su yunan ta malu pa asina pidi donashon pa e haña plaka pa atendé ku su adikshon di droga.
Den e kaso aki Natthiwan Pattanis a duna dos di su yunan venenu bebe pa asina demostrá kon malu nan ta.
Entodo kaso Natthiwan Pattanis a kometé e barbaridat pa duna dos di su yunan venenu bebe ku konsekuensia ku nan a bin fayesé. Wes ku a atendé ku e kaso aki a indika ku lokual Natthiwan Pattanis a hasi ta pone ku no por bai otro sino kondené na kastigu di morto.
Daily Nobo
Despues ku Orkan Ian a kaba di plama Cuba for di otro awor ta rumbo pa Florida
Lula Da Silva a akusá Bolsonaro di fomentá violensia na Brazil
Shakira lo por keda husga na Spaña pa supuesto froude fiskal
Segun Antony Blinken: Merka ta preparando pa apoya paisnan den Union Europeo ku gas
Na California: Fugitivo di hustisia huntu ku su yu muhé (15) a muri den un interkambio di tiru ku polis
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Curator kier a kobra PDVSA US$41,6 mion pa un debe di US$1.777.740
Rapòrt tokante kombatimentu di tentamentu i diskriminashon den skolnan
Trending
-
Lokal5 days ago
Violadó di yu di kriansa a bai apelá kastigu i a haña mas aña aserka
-
Lokal6 days ago
Kuminsá orientá mucha di skol di trempan riba tentamentu na skol
-
Lokal5 days ago
Mark Mingo ta demandá OM pa miones di florin!
-
Lokal6 days ago
Curator kier a kobra PDVSA US$41,6 mion pa un debe di US$1.777.740
-
Lokal6 days ago
Rapòrt tokante kombatimentu di tentamentu i diskriminashon den skolnan
-
Lokal6 days ago
YDK a haña but di Sociale Zaken Ulanda i mester paga Bijstand bèk
-
Sosial6 days ago
Jeny Minguel Miss Curaçao Holland 2022 rumbo ‘Miss Petit World 2023’
-
Lokal6 days ago
TARIFA DI GASOLIN I DIESEL TA BAHA, ELEKTRISIDAT I AWA TA SUBI LEVEMENTE


c: text/html

text:
Himno di Boneiru
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
E Himno di Boneiru ta e himno nashonal di Boneiru, yamá Tera di Solo y suave biento, ku inisialmente tabata karga e nòmber 'himno boneriano'.[1] E himno ta símbolo di pueblo boneriano, huntu ku su bandera i eskudo. E komposishon ta data di 1937 di e músiko J.B.A. (Tony) Palm i e letra ofisial na Papiamentu ta skirbí pa Hubert (Lio) Booi (1919-2014).[2] Entre 1964 i 2000 e himno tabata wòrdu uzá komo himno nashonal di Antias Hulandes.
Desde 15 di dezèmber 1981 Tera di Solo i suave Bientu ta ofisialmente e himno di Boneiru despues ku tantu su teksto komo melodia a keda ankrá den lei, den e ordenansa insular fechá 11 di dezèmber 1981, no. 2.[3]
Letra[editá | editá fuente]
Tera di solo i suave bientu
Patria orguyoso salí fo’i laman
Pueblo humilde sèmper kontentu
Di un kondukta tur parti gabá
Pues laga nos trata tur dia
Pa sèmper nos Boneiru ta mentá
Pa nos kanta den bon harmonia:
Dushi Boneiru nos tera stimá
Laga nos tur komo Boneriano
Uni nos kanto, i alsa nos voz
Nos ku ta yiu di un pueblo sano
Semper kontentu sperando den Dios
Ningun poder no por kita es afekto
Ku nos ta sinti pa e isla di nos
Maske chikitu ku su defekto
Nos ta stimele ariba tur kos

robotstxt: allowed

filter: keep


text:
Abeha - Un insecto color preto cu geel cu ta traha honing. English: Bee
Abundancia - Ora cu tin mas cu suficiente di algo; Holo, boso tin fruta na abundancia, nunca mi no a wak asina hopi den mi bida. English: Abundance
Aloe - Un tipo di mata cu tin blachinan diki color berde (tin biaha ta inclui stip blanco). E rand di su foyo tin djente skerpi y e ta crese den un forma manera e flor di tulip. English: Aloe
Anzue - Un haak cu piskadornan ta husa pa piska cune. English: Fishing hook
Ballast -
- Palo pa tene un pis stabil pa asina no perde hopi awa.
- Technologia pa tene submarinonan balansa bou di awa.
Banja di Maria - Un manera pa keinta of herbe algo rond di 100 grado celsius husando un systema di pone un weya chikito den un weya grandi cu ta yena cu awa. English: Bain de Marie
Baranka - Un piedra grandi cu un persona no por movele su so sin assistencia di un otro persona of sin herment. English: Boulder
Barbulet - Un insecto cu hala colorido. English: Butterfly
Bashaka - Fruminga Grandi English: big ant
Bichi - Un bestia largo den statura cu ta biba bou di tera. English: Worm


text:
WILLEMSTAD — Manera ya ta konosí nos selekshon nashonal, kende ta e ekipo kampion di e Scotiabank Caribbean Cup 2017, lo mester enfrentá e selekshon di Bolivia durante 2 wega amistoso ku lo tuma lugá den Stadion Ergilio Hato pa 8’or di anochi.
Trabou nan ta kanando den ful swing pa Stadion Ergilio Hato ta kla pa e partidonan aki por tuma lugá. Tur esaki nan komo preparashon pa algun kompromisonan importante ku nos tin e aña aki manera e Nation League (ántes Caribbean Cup) ku lo tuma lugá na sèptèmber próksimo. Otro siman lo tin e sorteo pa e kampionato aki pa asina nos sa den kua pul nos lo ta i kua ta e ekiponan ku nos lo mester bai enfrentá.
E siguiente hungadónan a keda selekshoná pa forma parti di e pre-selekshon ku lo partisipá na e partidonan amistoso aki:
- Eloy Room
- Shanon ‘Cheese’Carmelia
- Elson ‘Sontje’ Hooi
- Leandro Bacuna
- Gino van Kessel
- Michaël Maria
- Rhu-Endly ‘Cuco’ Martina
- Rangelo Janga
- Ayrton Statie
- Gevaro Nepomuceno
- Darryl Lachman
- Gillian Justiana
- Jarchinio Antonia
- Irvinly van Eijma
- Shermaine Martina
- Shermar Martina
- Quinten Martinus
- Quentin Jakoba
- Guyon Fernandez
- Juriën Gaari
- Randal Winklaar
- Christopher Isenia
- Jimbertson Vapor
- Rowendy Sumter
- Jarzinho Pieter
- Brandley Kuwas
- Suenthly Alberto
- Charlison Benschop
- Nigel Robertha
- Jeremy de Nooijer
- Jurich Carolina
- Giovanni Troupee
Karchinan pa e 2 partidonan aki lo ta optenibel pronto entre otro na FFK bou di ora di ofisina, Botika Mampuritu, Beep Beep i pòmp di gasolin Santa Maria.
E preisnan pa e diferente paketenan pa sekshonnan ta lo siguiente:
- VIP ta kosta Fl.250,- pa ámbos partido i Fl.150,- pa un partido (inkluso konsumo);
- Bou di tribunanan kubrí ta Fl.50,- pa ámbos partido i Fl.30,- pa un partido
- Tribunanan no kubrí ta Fl.30,- pa ámbos partido i Fl.20,- pa un partido
Nos a risibí un kolekshon nobo di suèter di nos selekshon nashonal ku ta Nike original na balor di Fl.75,- i nos a sobra e famoso shalnan di nos selekshon na balor di Fl.25,-.
Ámbos optenibel na FFK bou di ora di ofisina.
Pasa buska di bo pa asina bo bin sostené i apoya nos hungadónan.
Reservá djasabra dia 23 i djaluna 26 di mart pa bo ta den stadion Ergilio Hato komo e number 12 sosteniendo nos selekshon nashonal, e kampion nan di e Scotiabank Caribbean Cup 2017.


text:
Último dianan, e situashon aktual di Sentro di Bario Rincon ta den notisia atrobe. Esaki ta un desaroyo positivo. Abitantenan di Rincon ta preokupá ku pa hopi aña kaba Rincon ta e úniko bario na Boneiru ku no ta disponé di un ‘kas komunitario’ supsidiá pa nos gobièrnu lokal, manera otro barionan si tin.
E edifisio den sentro di Rincon ta propiedat di Stichting Cultureel Centrum Bonaire (CCB). Hopi hende lo kòrda ku ántes, ku sosten di gobièrnu, hopi aktividat kultural i deportivo tabata tuma lugá na Sentro di Bario Rincon i su portanan tabata habrí pa tur hende. Komo fundashon, CCB tin un mishon públiko, na bienestar di pueblo i spesialmente e komunidat di Rincon. Pero muchu hopi tempu a pasa kaba ku CCB no ta disponé di e medionan pa kontinuá ku su programanan i pa mantené e edifisio. Pa e motibu akí algun luna pasá e direktiva aktual di CCB a empoderá dos persona pa hasi e preparashonnan pa revitalisá e edifisio di CCB i pa buska fondo públiko pa lanta e sentro bèk riba su pia.
E dos personanan ta Daisy Coffie i Jude Finies, direktora di Fundashon Museo Terramar i habitante di Rincon. Ku enkargo di direktiva di CCB, e dos personanan ta den proseso di inventarisá e pasonan nesesario pa renobá i modernisá e edifisio, desaroyá programanan kultural i deportivo i pa buska fondonan públiko pa por lanta e sentro di bario bèk, den e edifisio meimei den sentro di Rincon, pa pueblo di Rincon, pa Rincon su arte, kultura i historia. E dos personanan ta den kombersashonnan inisial kaba ku gobièrnu na Den Haag i ta preparando proposishonnan konkreto. A tuma kontakto ku diputado Kroon pero no a logra haña un reakshon ainda di diputado.
Pa CCB ta sumamente importante pa yega na un solushon duradero i pa término largu. Mester evitá ku, spesialmente den e periodo di elekshon aki, Sentro di Bario di Rincon ta bira un tópiko di diskushon i interferensia polítiko. E Sentro di Bario mester bolbe bira un lugá pa tur hende. E personanan ta sigui purba drenta den un kombersashon fruktífero ku nos gobièrnu lokal. Nos ta spera ku esei lo tuma lugá mas pronto posibel. Miéntras, e dos personanan ku enkargo di CCB ta sigui kana diferente kaminda pa yega na e meta prinsipal: trese e partnernan huntu i krea fondo públiko pa konhuntamente por solushoná e situashon aktual na bienestar di henter pueblo di Rincon.
E personanan lo tene pueblo na altura di tur desaroyo nobo relashoná ku nan progreso.


text:
Tourism Corporation Bonaire ta informá
Tourism Corporation Bonaire (TCB) ta anunsiá e skemanan di buelo di American Airlines, Delta Air Lines i United Airlines pa e próksimo lunanan.
E skema di buelo aktual di American Airlines te ku 12 di desèmber 2022 ta konsistí di tres buelo semanal riba djaluna, djárason i djasabra for di Miami, Florida. For di 14 di desèmber 2022 te ku 7 di yanüari 2023 tur dia tin buelo direkto pa nos isla. Durante e periodo akí nan ta bula ku un avion Boeing 737 ku ta ofresé kapasidat èkstra den tantu Business Class komo den Main Cabin. Dia 9 di yanüari 2023 e skema di buelo ta bira tres buelo pa siman atrobe riba djaluna, djárason i djasabra ku un avion A319.
Aktualmente, te ku 16 di desèmber 2022, Delta tin un buelo pa siman pa Boneiru riba djasabra for di Atlanta, Georgia. For di 17 di desèmber 2022 te ku 8 di yanüari 2023 e buelo pa siman akí lo oumentá i bira sinku buelo pa siman riba djaluna, djamars, djaweps, djabièrnè i djasabra. Despues lo tin dos buelo pa siman riba djarason i djasabra entre 9 di yanüari 2023 te ku 8 di mart 2023.
Na e momentu akí nan a stòp temporalmente ku e buelo di United Airlines for di Newark, New Jersey i e ta kontinuá dia 29 di òktober 2022, miéntras ku e buelonan semanal for di Houston Texas ta sigui normalmente riba djasabra ku un buelo di regreso riba djadumingu.
Ya kaba e buelonan èkstra ta online i por hasi reservashon pa nan pa próksimo lunanan.


text:
Aruba Hotel & Tourism Association (AHATA) published the occupancy and rates for February 2020. Tisa LaSorte, AHATA CEO, informed that the results indicate that the occupancy continues to decrease.
AHATA: Ocupacion di hotel a sigi baha na Februari
Aruba Hotel & Tourism Association (AHATA) ta acumula e cifranan di ocupacion y prijs di hotelnan tur luna, y pa luna di Februari 2020 e CEO di AHATA Tisa LaSorte ta anuncia cu e ocupacion a baha atrobe, esaki ta prome cu efecto di Coronavirus a cuminsa afecta turismo.
FEBRUARI 2020
Ocupacion: E ocupacion na hotelnan a baha cu 2.5 punto compara cu Februari 2019, yegando 89.3%. Tres hotel so a experiencia crecemento den ocupacion. Februari ta normalmente e luna cu tin mas demanda cu otro luna den aña.
ADR: E balor averahe di cada camber (ADR) den Februari a crece cu 2.1% compara cu un aña pasa, yegando $367.67. Por nota cu prijsnan ta normalisando. Desde e horcannan den region Caribense di September 2017 Aruba a experiencia crecemento consistente den demanda y ocupacion. Pa motibo di e extra demanda pa nos isla, e prijsnan tambe por a aumenta den 2018 y 2019. Den ultimo lunanan por a ripara cu e demanda a cuminsa nivela, y prijsnan ta cuminsa baha bek.
RevPAR: E entrada averahe pa tur camber disponibel, na Februari tabata $328.05 un reduccion di 0.6% compara cu un aña pasa.
Na Januari y Februari Aruba a experiencia cu ocupacion averahe a reduci. Mientrastanto nos por spera mas reto grandi pa turismo den lunanan venidero, pa motibo di e efecto di Coronavirus COVID-19 riba biahamento mundial. Mayoria di hotel ta ricibiendo cancelacion di reservacion pa e lunanan nos dilanti y e cantidad di reservacion tambe a cai. Ta esencial pa mercadeo internacional pa Aruba no solamente continua pero aumenta, pa por minimilisa Aruba su perdida di entrada di turismo.
E cifranan di AHATA ta basa riba 19 hotel miembro: Amsterdam Manor Beach Resort, Barceló Aruba, Boardwalk Boutique Hotel, Brickell Bay Beach Club, Bucuti & Tara Beach Resort, Courtyard by Marriott Resort, Divi & Tamarijn All-Inclusive, Eagle Aruba Resort, Holiday Inn Resort Aruba, Hyatt Regency Aruba, Hyatt Place Aruba Airport, Manchebo Beach Resort, Marriott Aruba & Stellaris Casino, Paradera Park, Renaissance Aruba Resort, The Ritz-Carlton Aruba, RIU Palace, RIU Antillas y Talk of the Town Hotel.
Posted on Mar 09, 2020


text:
(AP) – Difunto rapper Goonew tabata literalmente primera fila na su mesun funeral, cu su curpa para pa tur hende mira den un club.
E difunto di 24 aña su funeral, titula “The Final Show” a ser oganisa na Bliss Nightclub na Washington D.C riba diadomingo, y imagennan di e anochi aki dentro di edificio ta mustra loke ta aparenta di ta e rapper su curpa para mirando e audiencia, completamente bisti y usando un corona.
E audiencia tin un reaccion hopi mixto, cu algun bailando na e canticanan cu tabata tocando, mientras otronan tin un cara serio mirando e curpa cu ta para nan dilanti. Bliss Nightclub a bisa cu nan no a ser informa tocante e tributo prome cu esaki a tuma luga, segun TooFab, y nan a pidi dispensa na cualkier persona cu a sinti su mes ofendi.
E club te ainda ta investigando si e curpa tabata real of no, y si algun accion legal ta posibel den contra di e personanan cu a organisa e funeral.
Goonew su nomber real tabata Markelle Morrow, y el a ser haya cu heridanan fatal di arma di candela algun siman pasa den un parking lot di District Heights . Su famia tin e impresion cu e tabata victima di un robo arma.
Su mama ta bisa cu e artista a duna tur loke e sospechoso tabata kier, sinembargo toch el a ser herida den su lomba. Prince George County PD ta ofreciendo 25,000 dollar na cualkier persona cu por trece dilanti informacion cu lo por resulta den un conviccion of aresto.


text:
Oranjestad, Aruba - 04 di maart 2022
E agencia di medicina Europeo (EMA) recientemente a aproba e di tercer dosis di e vacuna di BioNTecch/Pfizer pa hobennan entre edad di 12 cu 17 aña. E agencia Europeo di medicina ta di opinion cu e vacuna di Pfizer ta suficientemente sigur y tambe efectivo pa wordo duna na muchanan entre 12 cu 17 aña como “Boostershot”.
Hobenan entre 12 cu 17 aña cu a completa e serie basico di vacuna contra COVID cu ta ensera 2 vacuna, entrante dialuna dia 7 di maart 2022 tambe por ricibi nan boostershot si mayor of voogd di e menor ta desea esaki den consulta cu e hoben. Pa ricibi e boostershot e hoben mester a ricibi su di dos vacuna minimo 3 luna anterior of mester a cura di un infeccion cu COVID 3 luna pasa.
Localidad pa vacuna ta na edificio di Departamento di Salud Publico situa na Caya Ing. Roland Lacle # 4 for di 8or di mainta te cu 4:00 di atardi ‘NON STOP’ di dialuna pa diabierna, den weekend DVG ta cera of tambe por vacuna na e Unidad Mobiel di Bureau Rampen Bestrijding cu su schedule por ser encontra riba facebook di Directie Volksgezondheid DVG Aruba y tambe Facebook page di Bureau Rampenbestrijding Aruba.
Pa mas informacion like nos Facebook page Directie Volksgezondheid DVG Aruba, subi nos website www.dvg.aw of yama nos na 5224200


text:
For di dia ku a introdusí e impuesto di turista 1 di yüli 2022, Entidat Públiko Boneiru (EPB) a generá un montante di 940.000 dòler na entrada. Ta bai usa e sèn pa proyektonan relashoná ku turismo ku ta benefisiá komunidat di Boneiru, manera por ehèmpel mehorashon di infrastruktura, piskamentu i tipo di kosnan asina. E proyektonan akí ta inkluí kaba den e presupuesto di 2022.
E periodo ku ta bini, EPB huntu ku stakeholdernan turístiko ta hasi un evaluashon profundo relashoná ku funshonamentu di e impuesto nobo di turista. Despues di esaki, Kolegio Ehekutivo ta hasi proposishon pa mehorashon na Konseho Insular pa kambio di e ordenansa aktual. “Un di e puntonan di mehorashon ta prevení ku bishitantenan, asina yamá ‘island hoppers’ ku ta biaha algun dia pa un otro isla, na yegada na Boneiru tin ku paga e impuesto atrobe. Esaki nunka no tabata e intenshon di e impuesto nobo di turista manera nos a proponé esaki na Konseho Insular aña pasá”, diputado Hennyson Thielman ta duna di konosé.
Posibilidat di pago
Pa motibu di e introdukshon aselerá di e impuesto nobo di turista, na e momentu akí por paga ainda solamente ku karchi di krédito via e sistema online. Na sèptèmber ta amplia esaki ku iDEAL, PayPal i otro métodonan di pago hopi usá. Biaheronan ku ta paga na aeropuerto, si por paga ku tur sorto di karchi di krédito i di débito. Kèsh no ta posibel. EPB ta enfatisá ku e plakanan ta bai direktamente riba kuenta di banko di e departamentu di finansa di EPB.


text:
Oranjestad – Esaki ta locual A.T.A. a presenta como un mensahe clave siman pasa. Cu mester sigui pone atencion na “value for money”, no kiermen cu Aruba ta mucho caro den bista di e bishitante, ni cu esaki ta un punto di preocupacion alarmante. Esaki no obstante cu ta reconoce cu e por ta parti di dialogo di bishitantenan y cu semper lo tin un grupo di bishitante cu lo regarda Aruba como mucho caro. Aruba su costo total, historicamente, semper tabata uno mas eleva compara cu otro destinacionnan. Aruba a sa di desaroya exitosamente, manteniendo e posicion aki y asina presentando cu mes como un destinacion cu ta bal e prijs eleva, y pues cu ta brinda e calidad di un vacacion cu ta bale la pena y cu ta bal e costo.
A base di investigacionnan cu A.T.A. a laga conduci na varios ocacion; ora compara otro destinacionnan cu ta considera competidonan den Caribe, Aruba no ta e destinacion mas caro. Nos ta cay ‘memey’ den e pool di 5 a 6 destinacion. Pero si, Aruba semper tabata parti di e pool di destinacionan mas costoso den e region.
Mester sigui eleva e calidad di experiencia, manera a bin ta hacie, y sigui pone atencion na brinda “value for money”. Hecho ta cu, esun cu bishita nos isla ta wordo pidi pa paga mas contrario cu otro opcion cu e por scoge pe. Y ofertanan di otro destinacion cu e bishitante por scoge for di dje ta hopi; den Caribe mes e competencia ta fuerte. Tin hopi destinacionnan cu entre otro hotelnan nobo cu ta wordo ofreci pa prijsnan abou pa asina yena cuponan di camber cu mester wordo yena.
Hecho ta cu Aruba a sa di sigui atrae e bishitante cu ta dispuesto pa paga e prijs eleva, un prijs cu a sigui subi e ultimo añanan. E aumenta aki ta consecuencia di entre otro e demanda fuerte cu tin pa Aruba como destinacion. Pues e bishitante di e perfil desea a sigui bishita Aruba y a sigui scoge pa Aruba, no obstante otro opcionnan. Esaki ta refleha den entre otro e siguiente crecementonan ‘averahe pa aña’ durante e periodo di 2011-2018: +3.7% “stay-over visitor arrivals”, +5% “cruise visitor arrivals”, +5.1% “tourism credit” (registra pa Banco Central di Aruba), +7.2% “revenue per available room” (RevPar) (registra pa AHATA).
Otro hecho ta cu e grado di satisfaccion cu A.T.A. ta midi bou di bishitantenan ta halto, incluso ora compara cu otro destinacionnan. Nos isla ta score halto pa cu entre otro, e experiencia cu ta ricibi na acomodacionnan, pa cu e hospitalidad di e personal trahando den e diferente acomodacionnan cu nos ta ofrece, pa cu nos gastronomia, e cordialidad di nos hendenan, e limpiesa di nos isla, nos playanan, y e bishitante ta sinti su mes sigur na Aruba- compara cu otro destinacionnan.
A.T.A. ta para pa sigui eleva calidad di e producto y servicio y pa sigui pone mas atencion na “value for money”. Considerando cu e vision di turismo ta pa crece den “value” mas cu crece den “volume”, den linea cu locual A.T.A. ta yama e modelo di crecemento turistico “High Value, Low Impact”, tambe considerando competencia fuerte y ofertanan competitivo eyfo y cu e consumidor ta mas exigente – principalmente ora e ta wordo pidi pa paga mas –, y considerando cu turismo lo keda e ingreso principal pa pais Aruba, e deseo lo ta pa turismo sigui trece mas economicamente. Asina e ta esencial pa sigui traha riba e “value” cu nos ta ofrece e turista pa locual nos ta pidi’e pa paga, y pa eleva esaki.
Esaki lo sigui yuda pa mantene e posicion di Aruba como un isla cu ta bal e prijs eleva. Tambe esaki lo yuda na incrementa locual cada bishitante ta laga atras; si e consumidor ta haña locual e ta spera y locual ta interese (por ehempel tipo di actividad / cuminda / producto etc.), asina e chens ta mas grandi cu e lo opta pa gasta mas y laga mas atras den nos economia.
Por ultimo mester corda cu eleva e experiencia kiermen tambe pone mas atencion pa nos medio ambiente y naturalesa, pero tambe mas control unda ta necesario.
Pues cu mester sigui pone atencion na “value for money”: no kiermen cu Aruba ta caro, of cu Aruba a bira caro pero cu mester sigui monitorea y eleva e bon calidad cu nos ta brinda nos bishitantenan.
Si bo tin deseo di anuncia den nos edicion manda un email na hit94fm@gmail.com


text:
Awe nochi finalmente e resultado di voto individual a keda cla.
Lider di MEP Evelyn Wever Croes a bira votegetter cu mas di 7 mil voto.
E lista di voto di lider di e diferente partidonan ta como lo siguiente: Lider di MEP Evelyn Wever Croes cu 7518; lider di AVP Mike Eman cu 6660 Voto: Marisol Lopez Tromp di MAS cu 4191 voto; Ursell Arends di Raiz a haya 1939; Miguel Mansur di Accion21 cu 2019, Ricardo Croes di RED cu 1184 voto; Lisette Malberg di PPA cu 943 voto; Michael Williams di PP cu 304 voto; Alan Howell di POR a haya 353; GIlbert Webb di HTC a haya 154 voto; Eric Ras a logra 202 voto;


text:
ORANJESTAD, Aruba –23 di Augustus 2022: Manera tur aña campaña di vacunacion escolar tey atrobe. Seccion Cuido Salud Hubenil (JGZ) di Departamento Salud Publico (DVG) lo pasa tur scol preparatorio, basico y special pa ofrece vacuna na cierto grupo di mucha segun e programa di vacunacion nacional. Ta importante pa keda vacuna muchanan pa asina evita cu otro malesanan contagioso por lanta cabes. Aki ta referi na e vacuna ‘DKTP’ contra difteria, kinkhoest, tetanus y polio, ‘HepB’ contra hepatitis B y ‘MMR’ contra cacheton, sarampi y sarampi Aleman. Tambe lo ofrece vacuna ‘HPV’ contra e virus papiloma humano cu por causa cancer na boca di matris.
Cinco grupo di mucha ta bin na remarca pa un of mas vacuna:
Muchanan di scol preparatorio naci te cu 2017 cu falta DKTP / HepB / MMR
Muchanan den klas 1 di scol basico cu falta DKTP / HepB / MMR
Muchanan den klas 5 di scol basico pa refuerso (booster) di DKTP y HepB / MMR si falta
Muchanan naci na 2012 di scol special pa refuerso (booster) di DKTP y HepB / MMR si falta
Mucha muhenan den klas 6 di scol basico y special HPV (2 dosis)
Mayornan cu tin yiu den un di e gruponan menciona lo ricibi un carta cu mas informacion via scol si en caso e mucha falta vacuna segun registracion. Den e carta lo pidi permiso di mayor pa vacuna e mucha na scol. Si tin e buki geel di vacunacion por manda esaki hunto cu e carta di permiso y lo nota esaki den e buki. Si no tin e buki mas, e mucha lo haya un otro comprobante di vacunacion. Seccion Cuido Salud Hubenil ta traha conhuntamente cu Wit Gele Kruis y tin record di vacunacion di tur mucha digitalisa. Asina por garantisa cu tur mucha ta proteha debidamente.
Tur mucha tin derecho pa crece y desaroya bon di salud. Cuido y proteccion di nos muchanan ta un responsabilidad di nos tur. Ban percura pa muchanan na Aruba ta bon vacuna!
Pa mas informacion like nos Facebook page Directie Volksgezondheid DVG Aruba, Follow nos riba Instagram directie_volksgezondheid_aruba, subi nos website www.dvg.aw, yama nos na 5224200 of mail nos na servicio@dvg.aw


text:
Johnnyhabibe.net- E tema principal riba agenda ta e tema cu Aruba tin hopi aña ta boga pe, pero cu te awor Hulanda ta nenga di coopera pa regla. Esta pa crea un forma legal pa trata diferencianan di opinion y conflictonan entre paisnan di Reino. E asina yama “geschillenregeling”. For di aña 2010 e miembronan Juan David Yrausquin y Rene Herde’ di Aruba a presenta un mocion den Parlamento Hulandes pa crea un organo di Reino pa atende cu diferencianan di opinion riba asuntonan di Statuut di Reino y pa intermedia y si mester hasta dicta sentencia den caso di conflicto entre paisnan di Reino. Na hopi ocasion e miembronan di e fraccion di AVP den e delegacion di Aruba a enfatisa e importancia pa crea un organo independiente (-manera un corte di husticia-) pa atende e asuntonan aki. E conflictonan cu a surgi despues na Corsow, na Sint Maarten y na Aruba door di intervencion Hulandes den asuntonan interno di e paisnan aki, a mustra riba e importancia di tin un organo independiente di politica, pa atende cu e conflictonan aki.
2015-2016
Den e reunionnan inter-parlamentario na mei 2015 na Den Haag, a yega na un acuerdo entre tur cuatro delegacion di e cuatro parlamentonan. E acuerdo aki a fiha e cuadro legal di e areglo cu mester a wordo crea. Sinembargo apenas un luna despues a resulta cu Hulanda no a tene su mes na e acuerdo. Parlamento Hulandes no a defende e acuerdo cu nan a sera cu Aruba, Corsow y Sint Maarten y Gobierno Hulandes no kier a papia didje mes. Rene Herde’ ta un di e miembronan di Parlamento di Aruba cu durante tur e añanan den Parlamento ta boga pa e areglo aki na nivel di Reino. Rene Herde’: “A tuma Aruba 40 aña pa logra su Status Aparte. Nos kier pa e areglo aki bin mas lihe posibel. Pero na Aruba nos a siña di experiencia cu e Hulandesnan ta actua poco poco y solamente ora no tin riesgo pa nan. Kier men cu nos mester sigui insisti cu argumentonan racional pa realisa e areglo di conflicto. Nos kier regla esaki lihe pa preveni consecuencianan negativo manera nos a wak na 2014 ora Hulanda a causa stagnacion di nos economia cu su intervencion. Pero nos ta prepara tambe pa un lucha largo. Na Sint Maarten nos ta bay wak pa nos haci otro paso padilanti pa yega mas serca di un areglo. Pero e ta depende di boluntad y madurez politico di tur cuatro parlamento.” Asina Rene Herde’ a bisa den cuadro di preparacion pa e reunionnan di otro siman na Maarten.


text:
Union di Konsumidó Boneiru (Unkobon) ta e bònt di konsumidó aki na Boneiru.
E organisashon ta sali na interes di e konsumidónan na Boneiru en general pero en partikular di su miembronan. Danki na e aporte boluntario di ekspertonan, Unkobon a kombèrtí den un organisashon influente ku ta komuniká tantu ku diputadonan lokal komo ku dirihentenan di Hulanda. Regularmente ta reuní ku departamentunan di gobiernu lokal, ambtenarnan di ministerionan di Hulanda, direktiva di kompanianan lokal y organisashonnan soshal di Boneiru.
Direktiva di Unkobon ta konsistí di tres miembro: presidente, sekretario y un tesorero. E funshon di presidente lo ta vakante den luna di mart 2021.
Unkobon ta ofresé e siguiente oportunidat
Bo ta un persona ku kier ehersé un influënsia positivo pa duna un aporte na konsumidónan di Boneiru? Unkobon ta dunábo e oportunidat aki.
Profil
E direktor m/f ku nos ta buskando mester ta un dirihente servisial ku interes pa e komunidat boneriano y ku ta dispuesto pa boluntariamente duna su mes na e komunidat aki. E presidente mas bien ta e persona sentral y no doño di e organisashon.
• E kara di Unkobon: Komuniká fasil na papiamentu y hulandes
• E ta un representante ku por buska y mantené kontakto y ku por convensé y influenshá otro
• E ta un persona ku ta duna importansia na koperashon. Stimulando koperashon e ta trese union y entusiasmo pa krea asina espasio pa ambishon di hende
• E ta inspirá y entusiasmá hende inbolbiendo nan den vishon y desishon
• E ta un persona táktiko, operashonal y progresivo
Primi aki pa un profil kompletu di e funshon
Pa mas informashon: secretariaat@unkobon.org. Whatsapp tel: +599 7821009


text:
Tòp 4 di Komparashon di prèis aprel 2019 ta keda meskos
E komparashon di preis ta wak seka e supermerkadonan ku ta partisipá, solamente e artikulo mas barata di kada un di e 60 produktonan inkluí. Ta posibel ku den e mesun tiendanan aki tin tambe un variedat mas karu di kada produkto. Ademas, preis i inventario ta varia regularmente. Konsumidónan por spar sèn dor di kumpra konsiente i paga bon tinu riba preis.
Preis di produktonan fresku, manera bèrdura i fruta, ta varia mas tantu. Esaki ta normal. Den luna di aprel, e subida relativo di preis di banana i lamunchi tabata notabel. Na mart kasi niun tienda no tabata tin banana, probablemente dor di problema di importashon for di Venezuela. Hopi tienda a bolbe haña banana pa aprel, pero na un preis promedio di kasi 80 sèn dòler pa pida, lokual ta dòbel di e preis promedio na februari di e aña aki. Lamunchi tambe a bira basta mas karu. Na februari un kilo di lamunchi tabata kosta promedio $3.18, na mart e preis promedio tabata $3.45 pa kilo, i e luna aki ela subi atrobe yega un promedio di $ 4.10 pa kilo. Pues e subida di preis a konsekuensia di e serada di frontera ku Venezuela a kontinuá pa e produktonan aki.
Via e website Unkobon.org konsumidónan por baha e Komparashon di Preis i e ‘spreadsheet’ ku informashon general di tur preis di e 60 produktonan na kada supermerkado ku ta partisipá. E ‘spreadsheet’ ku informashon general ta kontené e detayenan di e preisnan inkluí den e kalkulashon, i tambe un resumen kaminda por mira na kua supermerkado e preis di kada produkto ta mas kumbiniente.


text:
COVID-19 PCR & Antigen test
Are you traveling abroad and a Covid-19 PCR or Antigen test is required to confirm that you have been tested negative? Or do you want to check for health reasons if you have Covid-19?
Please click on the button below ‘Read more’.
Tèst bo Awa
Nos mester por hasi uso di nos awa ku un kurason trankil, ku garantia ku e ta di kalidat haltu. Riba petishon di Gobièrnu di Kòrsou, ADC ta hasi análisis i kontrol diario den dos laboratorio di awa: un laboratorio físika-kímiko di e departamentu Toksikologia i Análisis di Remedi i tambe un laboratorio di awa mikrobiológiko di e departamentu Mikrobiologia (Médiko).
Tantu e laboratorio kímiko di awa i esun mikrobiológiko di ADC ta analisá :
- awa di pisina
- awa di pos
- awa di laman
- awa di bebe
Ekspertisio di ADC
Niun otro laboratorio na Kòrsou tin un skala di spesialismo asina amplio manera esun di ADC. Ku esaki e laboratorio akí por duna un gama ekstenso di servisionan analítiko i diagnóstiko eksakto i lihé.


text:
Clinton Hato zonando tremendo ku Hype
Un di e hóben kantantenan kende sin duda ta profilando tremendo den farándula lokal, ta Clinton Hato. Ta trata aki di e hóben kantante ku ta forma parti di e agrupashon musikal Hype aktualmente. Despues di a bira konosí den farándula lokal ku Grupo Karabelito i Karabela, pa seguidamente a pasa pa forma parti di entre otro Magic Sound i tambe Gio Fuertisimo. Clinton ta kantante ku a interpretá entre otro e kansion di Pasku, “Pasku enamorá” i tambe a pega e hit “Einan”, kompañá pa Gio. Aktualmente el a kaba di lansa un piesa, den un bachi nobo, riba merkado. Esaki ta unu eksistente di e kantante Maluma. “Felices los 4”, ya ta zonando na tur radio-emisora lokal i naturalmente tambe durante di presentashonnan di Hype.
Mirando e desaroyo i forma positivo di move di e kantante, Trendsz.NET a hiba un kombersashon kuné, den kual a el a deklará lo siguiente: “Na promé lugá mi ta bin di un famia, unda di parti tata, hopi ta den músika. Esaki sea ku nan ta kanta, toka òf ‘noem maar op’. Pues mi ta kere ku e kos ta den sanger. For di mi 5 aña mi a kuminsá ku kantamentu. Esaki tabata den kornan di misa, pa despues tambe mi pasa forma parti di diferente formashonnan musikal.
Pa loke ta mi inisio den públiko, mi ta kòrda nobo nobo ku mi a kuminsá pa ku stage i alabes kanta den públiko, mi tabatin hopi problema ku esaki. Nerviosismo tabata tuma kòntròl di mi.” Mas aleu el a sigui konta kon kosnan a desaroyá i ku te ku awor ku e ta preparando entre otro pa festival di tumba 2018.
“Aworakí ta notabel e madures musikal kaba, mi ta sinti mi hopi sigur i alabes e eksperensia ku mi a progreso ta kai hopi na mi bentaha. Eigenlijk den Gio mi tabata e beibi, paso mi tabata esun mas chikí, anto tabatin tambe yen ku tabata sumamente mas eksperensiá riba e tereno di ritmo kombiná. Miéntras ku aworakí den HYPE, mi ta un di esnan di mas edat, apesar ku e edatnan no ta diferensia mashá i eksperensia ku mi a krea den e tiki tempu den Gio, mi ta kompartí ku mi otro rumannan, kual huntu ku e kapasidatnan ku nan tin, ta bira e gota pa forma un tim kompletu i eksitoso. Pa loke ta futuro, mi deseo ta pa mi sigui traha mas duru tur dia di nobo, pa asina mi ta mas serka di mi metanan. Den Hype mi ta sinti mi hopi bon, sigur mi no por reklamá nada. Den nòmber di Dios, chèk mi ku HYPE den tumba 2018 !”, Clinton a konkluí bisando.


text:
Den un reunion cu board di AHATA, Minister di Naturalesa, Ursell Arends a delinea e resultadonan di e Carmabi raport. Na aña 2019 Directie Natuur en Milieu a laga traha un rapport tocante e calidad di awa y nivel di bida marino na Aruba su costa pazuid y pabou. E raport aki a enfoca riba e impacto cu turismo tin riba medio ambiente.
Minister a splica cu mayoria di nos costanan ta sufri di escasez cronico di bida maritimo (pisca, coral, kreeft etc.). E nivel di contaminacion organico cu tin den nos awanan local mester wordo atendi rapidamente pa e no bira un riesgo pa nos industria turistico.
Minister Arends a splica cu tin diferente fuente pa e contaminacion, entre otro awa di yobida cu ta bai lama, pero ta prinicipalmente e “under capacity” di RWZI pa procesa desperdicio likido ta causante grandi. Esaki ta un problema cu tin basta aña andando, a pasa un periodo largo di negligencia cu awor por resulta den un asunto nacional. Awor e ministerio nobo di naturalesa tin solucion na bista y ta trahando den colaboracion cu entidadnan profesional cu tin conocemento estrecho di e materia y tambe cu instancianan cu por facilita financiamento necesario pa sostene e plannan.
Na aña 1972 ora RWZI Bubali a wordo construi ningun hende a premira cu Aruba su turismo lo ta crese bira un industria asina grandi. Turismo a trese beneficionan grandi pa nos tur y a trese un cantidad grandi di hotelnan, negoshi y casnan. Cu esey a bin tambe un consumo enorme di awa.
Durante e prome lunanan di pandemia, durante e shut-down di frontera y ciere di hotelnan, nos a nota un reduccion grandi di e fluho di awa cu ta yega na e planta RWZI. Esey a duna un oportunidad historico cu a permiti nos profesionalnan analisa data concreto. Esaki a indica cu 65% di e desperdicio likido ricibi na RWZI Bubali ta bin di actividad hotelero.
Turismo por ta e ganador of perdedor di mas grandi. Ta netamente e popularidad di turismo cu ta stimula nos economia ta pone pression enorme riba e facilidad RWZI y cu esey na su turno ta pone presion riba nos economia. E falta di capacidad di e planta pa procesa ta pone pression directamente bek riba industria hotelero. Na final di dia, na Aruba nos economia ta biba di nos lama y nos beachnan.
Minister Arends finalmente a presenta na AHATA cu ya tin solucionnan na caminda. Cooperacion na e solucion di parti tur stakeholders lo ta importante.


text:
Prome Minister Evelyn Wever-Croes: Gobierno di Aruba ainda ta den negosacion cu autoridadnan Venezolano FRONTERA CU VENEZUELA NO POR HABRI
Diahuebs 21 di juni, rumornan a cuminsa core na Aruba cu frontera lo wordo habri. Originalmente e informacion a sali for di medionan di comunicacion na Venezuela. Prome Minister Evelyn Wever-Croes ta enfatisa cu e noticia aki no ta corecto y ta informa cu Gobierno di Aruba ainda ta den negosacion cu autoridadnan Venezolano.
Prome Minister a accentua cu e negosacionnan ta bayendo bon pero no facil pa habri frontera sin mas pasobra esaki ta rekeri hopi diplomacia di ambos pais y palabracionnan concreto di hopi medida di control mester wordo haci.
Prome Minsiter ta pidi tur ciudadano di nos pais, especialmente ciudadanonan Venezolano cu a haci di nos pais nan hogar, pa keda trankil y no kere noticianan cu no ta sali for di Gobierno di Aruba.
Gobierno di Aruba ta sigui cu e esfuersonan pa yega na un apertura di frontera na forma responsabel y controla, pero pa esaki mester di mas cooperacion di autoridadnan di Venezuela.


text: KRALENDIJK – Diferente aspirante pa Polis e dianan aki ta riba kaya na diferente sitio, hasiendo kontròl di tráfiko. Ayera den ora di atardi lat pa anochi e grupo tabata den área di misa di Playa, i algun ratu pasá pegá ku aeropuerto Flamingo. Nan tabata praktiká kon pa stòp un vehíkulo pa hasi e kontròl nesesario. E aspirantenan ta bou di guia di Rob Appelhof, e kordinadó di e eksamen i alabes Teamchef di “Akademia di Polis Hulanda Karibense”. Nel Vrutaal, kende ta kordinadó di “opleiding” tambe tabata presente. Pues ta importante pa tur outomobilista tin entre otro papelnan nesesario den nan vehíkulo, momentu ku ta move den tráfiko. Potrètnan ta saká momentu ku e aspirantenan tabatin eksamen pegá ku aeropuerto Flamingo.


text:
Aña 2017, tabata e aña cu IDEA a cuminsa orienta riba e grupo di agricultura, asina IDEA a organisa na oktober 2017, un seminario specialmente pa e grupo di sector primario.
Tema di e seminario aki tabata: “Di Agricultor pa Empresario” y un total di 34 persona a atende e workshopnan aki, di cual en total 29 persona a ricibi un certificado na final di e seminario.
E ultimo dia di e workshop a clausura cu un ‘networking event’ y asina cada participante a siña conoce otro y wak den kico nan por yuda otro pa sigui traha hunto den futuro.
Durante e workshop a presenta diferente topico y storianan exitoso na e participantenan y nan a wordo presenta door di diferente departamentonan di Gobierno, Instancianan y Agripreneurnan
Den 2018 IDEA a sigui organisa diferente presentacion pa e grupo di sector primario. E oradornan (Sra. Estella Thodé, Sr. Giovanni Kock, Sr. Mario Maduro y sr. Randy Maduro) a presenta informacion tocante con pa forma un Cooperativa di Agricultor. E dia aki 36 persona a participa den e lectura aki. Despues di e lectura aki, e initiativa a cuminsa pa forma un asociacion cu despues a wordo lansa oficialmente y ta hiba e nomber di UFA.
Den transcurso di 2018, IDEA a sigi organisa cohuntamente cu COSME mas workshops y trainingnan pa e agricultornan manera: ‘Good Agricultural Practices’ (GAP) y ‘Developing Greenhouse Systems’.
Den aña 2019, IDEA a organisa un serie di workshopnan pa e productornan di “webo”. Durante e workshop aki e siguiente partnersnan a duna hopi informacionnan valiosa na tur presente: ActionCoach, Directie Volksgezondheid (DVG), Camara di Comercio (KvK), Santa Rosa, Directie Infrastructuur en Planning (DIP) y sra. Estella Thodé.
Durante e aña di pandemia 2020, IDEA no a para keto, pero a sigi trece informacion tocante agricultura virtualmente via zoom. Aruba awor mas cu nunca mester sigi stimula e sector prometedor ‘Agricultura’.
Durante 2020, e siguinte informacionnan a wordo presenta via zoom:
- informacion basico riba plantacion
- informacion riba e impuesto liber cu tin pa importacion di producto pa agricultura
- informacion riba dispensacion di impuesto cu e agricultor ta conta cune y
- informacion riba tereno cu tin actualmente y lo bai tin pa por planta.
- Tambe IDEA a organisa un Webinar pa yuda e agricultornan cu informacion con pa traha un ‘businessplan’ pa nan negoshi por ta exitoso.
- E ultimo cu nos a organisa den 2020 tawata tocante plantacion organico.
Esakinan tur tawata pa personanan cu tin pensa pa habri un negoshi di Agricultura of comerciantenan cu ya caba tin un negoshi den Agricultura of pa personanan cu kier cuminsa cultiva na cas mes (residents producers).
Tambe IDEA tin un rol den e implementacion di e rapport di Worldbank, di Washington D.C. E titulo di e rapport aki ta: “Building Resilience in Aruba’s Food Security during the Covid-19 Pandamic and beyond. E rapport aki ta sostene Food Security, exactamente kico IDEA tambe ta sostene. IDEA cohuntamente cu Santa Rosa a tuma e iniciativa pa traha riba un plan di accion pa realisa e rapport aki. E rapport aki ta wordo dividi den 2 grupo jama:
Pilar 1: alimento (cuminda) y agricultura comercial;
Pilar 2: Producto residencial, manera plantacion den bo cura of hardin riba dak.


text:
Bida & Famia
Introduccion
Seccion Bida & Famia (SBF) ta un seccion di Departamento di Asunto Social. E seccion ta consisti di un team multidisciplinario di profesionalnan cu ta brinda terapia gratuitamente na personanan cu problema psicosocial y emocional. Esun cu pidi yudansa ta haci esaki boluntariamente y no ta wordo forsa. Tur caso ta wordo trata na un manera confidencial.
SBF ta consisti di 3 subseccion.
Procedura pa haya cita
Na momento cu un cliente acudi pa yudansa na SBF, e mester presenta un carta di referencia di cas, specialista, scol of un instancia social.
Ora e caso drenta esaki ta wordo registra y e cliente na su turno lo wordo informa telefonicamente ki dia su cita pa e prome combersacion (cita di intake) lo tuma lugar.
Ora cu e cliente ta yega pa e cita di ‘intake’, e ta wordo pidi pa yena un formulario di informacion personal. Esaki ta pa acumula datonan pa metanan estadistico di Departamento di Asunto Social. E informacion personal lo ser trata na un manera anonimo y confidencial.
Intake
E prome combersacion por tin un duracion di maximo dos(2) ora. Na momento cu e cliente no por acudi na su prome cita, ta importante pa e yama y cancela e cita 24 ora prome. Si e cliente no a presenta na e prome cita y tampoco a tuma contacto den 2 siman, e caso lo cera automaticamente. Si cliente tuma contacto despues di esaki, e lo wordo poni ariba e lista di espera.
Cerca e cliente menor di edad, lo tene e prome combersacion cu e mayor/educador cu a pidi yudansa (por tin excepcion pa hobennan desde 16 aña).
Pa e trayecto di guia por cuminsa, ta necesario pa mayor(nan)/ educador(nan) cu tin e autoridad legal, duna e autorisacion por escrito pa esaki y tambe pa por tuma contacto cu instancianan envolvi si ta necesario.
Despues di e ‘intake’, e terapista lo trece e caso den un reunion di team di SBF pa conhuntamente palabra e trayecto di guia. Na momento cu e cliente bay di acuerdo cu e plan di guia, e trayecto lo inicia.
Trayecto di guia
E trayecto di guia den SBF por consisti di un total di 12 sesion. Esaki por ta menos tambe si e metanan di guia wordo logra prome. Cita por ser duna un bes pa siman of cada dos siman. E frecuencia por varia dependiendo di e intensidad di guia.
Na momento cu e trayecto di guia cuminsa, e citanan ta wordo traha conhuntamente cu e cliente. Pues ta wordo spera cu cliente no ta falta su cita. Den caso cu no ta posibel pa atende e cita, ta pidi pa e cliente cancela esaki preferiblemente 24 ora prome na number di telefon 528-1150.


text:
Parlamentario Alvin Molina: PROYECTO DI PREVENCION P’E CHIKITINNAN
Parlamentario Shailiny Tromp-Lee: DIFERENTE CAMINDA DEN NOORD LO BAY HAYA E RENOBACION NECESARIO
GRADUS DI CAFT NA RENE ZWART: “E DEFICIT NA 2017 A WORDO CAUSA DIRECTAMENTE PA AVP”
E DIFERENCIA FUNDAMENTAL ENTRE MEP Y AVP TA CU AVP TA UN PARTIDO CORUPTO Y MEP TA TRAHA PA PUEBLO
Hendrik Tevreden: E INFLUENCIA PODEROSO DI UN TATA DEN BIDA DI SU YIU
Parlamentario Alvin Molina: CULTURA TA TRECE HENDE HUNTO, CULTURA TA UNI UN PAIS
Parlamentario Marco Berlis: E ROLNAN PRIMORDIAL DI UN TATA DEN FAMIA
ARUBA TA SALIENDO FOR DI E CRISIS Y TA NA CAMINDA PA UN RECUPERACION TOTAL
“UN VISION DIFERENTE PA POR ASFALTA CAMINDANAN NA ARUBA TA POSIBEL”
Parlamentario Marco Berlis: DESPUES DI UN AÑA GOBIERNO A DEMOSTRA STABILIDAD Y PROGRESO!
MIKE EMAN TA IMITA DONALD TRUMP PA HALSA SU MES DURANTE APERTURA DI AÑA PARLAMENTARIO
Parlamentario Shailiny Tromp-Lee: ATENCION PA MEHORA Y PROTEHA DERECHONAN DI CONSUMIDOR


text:
Gilbert Dirksz diadomingo 6or di mainta hunto cu un grupo di amistad y famia bou di guia di Rambo Flanegin a cuminsa cu un hazaña personal pa Gilbert cana di anker di Colony pa anker di Kas ariba.
Esaki ta prome biaha cu Gilbert a cana un distancia largo y pasa e obstaculonan di subida y bahada de park Arikok.
Na su salida di Arikok su bisiñanan di San Fuego tur tabata sper’e pa apoy’e di cual ela haya forsa pa sigui te final pasando riba e caminda di Urataca y finalisa na e dam di Kas Ariba.
Gilbert na su yegada a gradicid tur hende y a dedica e hazaña aki na su ruman defunto cu a fayece di sobrepeso.
Durante e ultimo dianan aki Gilbert a bira un sensacion riba social media di cual tabata haya hopi apoyo y admiracion y te asta burla cu e no lo logre, awe ela demostra tur hende cu e por y a logre.
Gilbert ta manda un mensahe pa nos comunidad pa come saludabel y haci movecion y ta trahando duro pa baha peso di cual no ta tur dia ta bay mesun fácil.
E hazaña a dura 5 ora y 30 minuut y distancia di 18km.


text:
KRALENDIJK– Fundashon Nawati ta hala atenshon di interesadonan ku ke presentá ku nan produkto òf servisio riba Dia di Nort’i Saliña, ku tin oportunidat amplio pa pone stènt. E hürdó di espasio mes ta bini i instalá su stènt. E selebrashon di e di 2 lustro di Dia di Nort’i Saliña ku lo kuminsá for di 11 or di mainta riba e tereno di deporte di e sentro di bario Nort’i Saliña. Aki tin espasio pa instalashon di sigur 20 stènt. Esakinan por ta pa aktividat di kushina, snèk, artesania, boka dushi, marshe di Pasku i di pruga, Bon Kuné i wega pa mucha. E programa di e selebrashon ta konsistí di e parti protokolar i apertura di e Sentro Bario despues di un proyekto di drecha e edifisio i tereno, parti deportivo ku torneo di futsal, dominó i biar, parti di charla ku eksposishon i presentashon di video, parti di tayer di traha garoshi ku demostrashon di kore garoshi i tambe e parti musikal ku diferente presentashon. E selebrashon ta dura te mei anochi. Via medionan sosial Nawati lo bai duna informashon amplio na públiko di e kontenido di e aktividatnan ku tin na e selebrashon di Dia di Nort’i Saliña riba e dianan promé ku e selebrashon i tambe durante di e selebrashon.
Personanan ku ta interesá pa tuma espasio pa stènt por tuma kontakto ku sra. Julisa Melaan pa nan formulario di inskripshon, tarifa i forma di pago na: Kaya Kiowa 3, tel. +599 7000326 te ku 28 di novèmber. Despues di 28 di novèmber tin oportunidat di hasi esei telefónikamente despues di 7 or di anochi òf via imeil: fundashonnawati2@outlook.com i via di e página di Facebook di Fundashon Nawati. Inskripshon ta sera 6-12-2019. Hürdó di stènt ta mara su mes na reglanan di seguridat i higiena vigente. Tambe e hürdó ta mara su mes na tene e área di su stènt limpi di tur shushi na final di e aktividat. E formulario di inskripshon ta splika tokante e forma di pago pa tuma stènt. Si tin sufisiente interes pa esaki serka hürdónan di stènt, e departamentonan di kùr stènt riba e aspekto di koriente, seguridat i higiena; ta duna un anochi di informashon i konseho riba djaluna 9-12 na Sentro Alejandro Saleh, 60+, otro banda di Sentro di Bario NdS. E departamentonan akí lo pasa kùr e stèntnan riba e aspektonan di koriente, seguridat i higiena pa duna e pèrmit final djasabra bispu di e selebrashon i tambe djadumingu mainta promé ku apertura. Sin nan pèrmit individual e aktividat den e stènt no por kontinuá.
Na nòmber di direktiva di Fundashon Nawati.
Presidente Hubert Vis. (tel. 786-6160)


text: Diadomingo madruga a drenta informe di un accidente na Moko, mesora a dirigi patruyanan na e sitio. Na yegada di e prome patruya a bin compronde cu e auto Nissan Cube a bay dal riba e cura di un cas na Moko y segun testigonan 2 persona habla spaño uno femenino y e otro masculino a baha for di e auto y a cana bay zuid, e otro patruya a waknan pero esakinan a core sconde. Un otro patruya tambe a waknan na Catiri pero ora a bira pa bay nan tras esakinan a desaparece. Polis a confisca e auto pa e investigacion.


text:
Un momento histórico… SMAC ta lansa e logo oficial di Aruba su Carnaval
Dialuna anochi, durante e prome rueda di prensa di e board nobo di SMAC, a keda lansa e logo di Aruba su Carnaval. Nunca antes den historia di Carnaval, esaki tabata tin su propio identidad. Por tuma nota cu tur aña ta lansa un logo nobo, hunto cu su slogan, cua ta coresponde na e respectivo aña. E aña aki, Stichting Maneho di Aruba su Carnaval a tuma su tempo, y a reuni y a dicidi cu a bira tempo pa cambia esaki. Con e logo di Aruba su Carnaval a nace? Durante prome reunion di Board di SMAC, fecha 7 october 2019, tur miembro a bai unanimamente di acuerdo cu lo bai cambia strategia di promove nos Carnaval. Desde comienso, a sea promove SAC y durante e ultimo 5 aña nan a bin ta promove SMAC. Pero en realidad e producto cu ta ser presenta ta e Carnaval di Aruba. Pa splika un tiki, a hasi e pregunta kiko tur nos lo kier wak den e logo di Carnaval. Nos kier wak pluma, nos kier wak notanan musical, kiko precies nos kier? Semper teniendo algun aspecto hopi importante den mente: e mester ta un diseño cu ta relata cu Aruba, e mester ta colorido, e mester briya, ya cu nos Carnaval ta uno luhoso y briyante. Pero principalmente cu e mester bira uno comercial y uno fasilmente reconoci pa esnan eyfo, internacionalmente, turista y participantenan cu nos kier laga sera conoci cu nos Carnaval. Nos Vice – presidente, Darren Van Ommeren, no a perde pa gana y a cuminsa menciona su idea y n’e otro banda di mesa, Zuleika Wever, a pasa man cu un pida papel blanco y aan de hand cu Darren ta splicando, Zuleika ta pinta. Riba un di e potretnan boso por tuma nota kico a ser poni riba papel e anochi aki, cual despues a wordo pasa na nos designer, Mitch Almary di Final Format, pa pone su toke artistico na e logo. DESCRIPCION Poniendo enfasis riba nos isla Aruba, nos a scoge pa usa e siloueta di Aruba como e background di e design. E anker y e lighthouse ta simbolisa cu nos Carnaval ta wordo celebra di punta pariba te punta pabao di Aruba, es decir henter e isla ta participa na e celebracion cultural aki. Nos strea, cual ta simbolisa un parti di nos bandera, cu su rand blanco pa refleha nos santo blanco bunita di nos beachnan. Pa resalta e luho y fantasia di color, di cada aspecto cu ta wordo usa riba flota of trahe di nos participantenan, boso por ripara cu e letter nan di Carnival ta refleha esaki. No unicamente na e variacion di color sino e cu ta briya. SLOGAN Pa termina, con nos a yega na slogan “Celebration of Cultures” pa e logo, nos a hasi e pregunta: kiko semper ta resalta den nos Carnaval? Aki ta unda cu otro dos miembro, esta Ivor Lee y Jason Brown, e remarca cu e ta un celebracion di diferente cultura na Aruba. No ta importa niun aspecto, gusto of decision personal di un persona, nos Carnaval ta yama Bon Bini na cada un cu kier aporta na engrandese Aruba su Carnaval.


text:
Den e buletin aki: di dos reunion general di Bondsraad, investigashon relashoná ku entrega di pòst, Fundashon Mini-Krédito pa konstrukshon di bo propio kas, kaso kontra di De Nederlandse Staat relashoná ku minimo soshal, Unkobon tei pa tur kònsumidó.
Di dos reunion general di Bondsraad
Tur miembro ta keda kordialmente invitá na e di dos reunion general di Bondsraad kual lo tuma lugá dia 17 di november 2021. For di 18.45 bo ta mas ku bon biní na Hòfi Kultural, Antriol. Un siman promé ku e reunion, miembronan lo bolbe risibí un invitashon i e puntonan di agenda.
Investigashon relashoná ku entrega di pòst
Riba instrukshon di ministerio pa Asuntonan Ekonómiko, Indigo Blue, un ofisina di Kòrsou, a hasi un investigashon berdadero tokante e kalidat di entrega di pòst lokalmente. Un ke otro despues ku Unkobon a buta preshon i pregunta den parlemento Holandes en torno entrega di pòst. E rapòrt di e ofisina investigativo a wòrdu mandá pa Tweede Kamer. Awó a sali na kla ken ta esnan responsabel pa e problemanan en torno entregamentu di pòst. Trabou tin awó pa e ministerionan di EZK, BZK, i I & W, pa Post NL, OLB i tambe FXDC Fundashon
Mini-Krédito pa konstrukshon di bo propio kas
Te ku 2010 hendenan ku kier a konstruí nan propio kas i ku no tabata bin na remarke pa un fiansa na un banko komersial, por a akudí na Fundashon pa Krédito Boneriano pa un krédito. Di e forma aki mas ku mil hende por a risibí un krédito pa terminá nan kas. Despues di e kambio estatal FKB no a otorgá fiansa mas.
Michiel Bijkerk, miembro di Unkobon, a pidi atenshon pa esaki. E komishon pa asuntunan finansiero di Unkobon huntu ku Sr. Bijkerk a traha riba e idea aki. E skètch di Fundashon Mini Krédito Boneiru a keda presentá na Kolegio Ehekutivo. E diputadonan a mustra interes pa e proyekto. Den kolaborashon ku OLB lo prosesá e plan.
Akshon minimo soshal
Ya for di 2012 tabata konosí ku e problema di pobresa den Hulanda Karibense a bira mas grandi. Tambe danki na Unkobon, regularmente ta tin atenshon den parlamento di Hulanda pa e problemátiko aki. E Ombudsman pa asuntonan nashonal i e Komishon pa derechinan humano tambe a dediká hopi tempu na esaki. Apesar di esaki ainda no tin un solushon na bista pa e problema di pobresa na e islanan BES.
E medidanan ku gobiernu a anunsiá ku hopi fanfamia no a minimalisá e problema. Kasi 40% di e poblashon di Boneiru ta bibando bou di e minimo soshal. Hulanda por laba su man komo ku ainda no a stipulá formalmente un minimo soshal pa e tres islanan.
Konseho Insular tambe a lanta foi soño i a aseptá un moshon ku mester hasi un yamada na e politikonan hulandes pa perkurá pa stipulá un minimo soshal pa e islanan BES basá riba kosto di bida real.
Teniendo kuenta ku e desaroyo politiko na Hulanda, ta fèrwágt ku e mesun partidonan politiko ku e ultimo añanan tabata na poder lo bai forma e gobiernu nobo, Unkobon no ta spera ningun resultado positivo pa ku e stipulashon di e minimo soshal. Komo tal Unkobon ta konsiderando pa inisiá un kaso na Hulanda kontra “De Staat der Nederlanden. Aktualmente un komishon ta trahando riba e kaso. A aserká un bankete di abogado renombrá na Hulanda pa studia e posibilidatnan. Un eventual proseso ta kosta hopi plaka i lo tin bai wòrdu finansiá externamente. E komishon ta studiando e posibilidat kon yega na e fondo nesesario. Apesar ku e komishon tin algun idea kaba den mente lo ta bon si e miembronan tambe yuda pensa riba e posibildatnan pa yega na e fondo nesesario. Huntu nos por mas. Den e simannan benidero miembronan lo risibi mas informashon di e komishon tokante e akshon aki.
Unkobon tei pa tur konsumidó aki na Boneiru
Resientemente presidente di Fundashon Tienda pa Konsumidó Boneiru, señora J. Daflaar, a hasi algun ekspreshon inkorekto i negativo riba Unkobon den Konseho Insular i den un programa radial . Unkobon a reakshoná ku un relato di prensa den kual a duna informashon objektivo di henter e asuntu. Señora Daflaar a diskulpá su mes serka ex-presidente di Unkobon, señor Eric Booi.


text:
Konsumidónan aki na Boneiru tin hopi pregunta tokante e paro di prèis ku ta aplikabel pa e mini-i supermerkadonan.
Dia 20 di mart último, pa medio di un medida di urgensha, gobièrnu a dekretá un paro di prèis riba 71 produkto den supermerkadonan. Apesar ku e medida aki tin 7 siman bieu, ainda e preisnan máksimo di e 71 produkto, menshoná riba e lista, no a wòrdu publiká. E dekreto “paro di preis Boneiru 2020” tampoko no a wòrdu adaptá ainda pa asina tin klaridat ku e paro di preis ta konta pa tur mini-y supermerkadonan òf solamente pa e 16 supermerkadonan menshoná den e promé dekreto.
Tin hopi pregunta tokante e medida aki. Segun e presidente di UNKOBON, Sr. Eric Booi, preis di mesun produkto ta varia den e supermerkadonan. Konsumidónan ta puntra nan mes kon nan por kontrolá si e supermerkado ta tene su mes na e paro di preis. Tin kontrol di parti di gobièrnu?
Segun presidente di Unkobon si un medida no ta wòrdu kontrolá, esaki tin tiki of ningun balor. Lo ta bon pa OLB publiká e prèisnan máksimo di moda ku e konsumidó més por kontrolá si un supermerkado ta tene su mes na esaki.


text:
(TMZ) – Johnny Depp su bida tin un sentido nobo despues cu el a gana mas di 10 miyon dollar den su caso di difamacion contra Amber Heard, contando e mundo cu e ta “humildemente gradicidi” e hurado su decision.
Den un declaracion bastante largo despues di su victoria riba diaranson, Depp a expresa cu “6 aña pasa, mi bida, e bida di mi yiunan, e bida di e personanan mas cercano dimi y tambe e bida di hendenan cu pa hopi hopi aña a kere den mi y a sostene mi persona a cambia. Tur den un habri y cera di wowo.”
El a continua contando cu acusacionnan falso y hopi serio a ser poni den su contra via medio, cual a causa un gran fluho di contenido di odio den su contra, aunke nunca a pone ningun cargo den su conrta, y 6 aña despues, e hurado a “dunami mi bida back. Mi ta humildemente gradicido.”
Johnny Depp a ricibi e victoria na momento cu e hurado a declara cu Heard su articulo titula “Mi a papia contra di violencia sexual, y mester a enfrenta nos cultura su rabia” a difama e actor, y a otorga su persona 10.35 miyon dollar como compensacion pa e dañonan causa. Heard a ricibi 2 miyon dollar como compensacion pa e dañonan cu su persona a sufri tambe.
Depp su declaracion a continua bisando cu su decision pa persigui e caso aki, sabiendo cu lo tin hopi obstaculo legal cu e lo enfenta, ademas di e spectaculo mundial inevitabel cu su bida lo bira, a ser tuma “despues di pensa riba esaki cautelosamente.”
Segun Depp, desde comienso e meta di e caso aki tabata di trece dilanti e berdad, sin importa e resultado. “Papia tocante e berdad ta algo cu mi ta debe mi yiunan y tur e personanan cu a sigui apoyami. Mi ta sinti mi mes na pas cu porfin mi a logra esaki.”
Depp tambe a dirigi na su fanaticonan, kende hopi di nan tabata pafo di e sala di corte bisando “Manera for di comienso, te ainda mi ta abruma pa e gran amor y sosten inmenso desde tur parti di mundo. Mi ta spera cu mi lucha pa e berdad yuda otronan, ambos muhe y homber, cu tambe a mira nan mes den mi situacion, motiva nan pa nunca rindi. Tambe mi ta spera cu e posicion bolbe back na ‘innocente te ora cu comproba culpabilidad’, ambos den corte y den medio.”
Tambe el a gradici e hues, e hurado, empleadonan di corte y e cuerpo policial kendenan a “sacrifica nan tempo pa yega na e punto aki,” tambe gradiciendo su ekipo legal kendenan a “haci un trabao extraordinario den yuda mi persona trece e berdad dilanti.”
El a culmina su declaracion bisando “lo miho ta den bin ainda, y un capitulo nobo a cuminsa. Veritas numquam perit. E berdad nunca ta muri.”
Di otro banda, Amber Heard ta bisa cu e resultado di e caso aki ta un “atraso” pa e muhenan cu ta papia den contra di abuso, bisando cu e ta sinti cu el a “perde su derecho di expresa su mes” den e proceso.
Heard a conta TMZ cu e ta “sinti hopi desapunta. Mi curason ta kibra, pa motibo cu e gran cantidad di evidencia no tabata suficiente pa contraresta e poder desproporciona y influencia di mi ex pareha.” El a continua expresando cu e pio parti ta loke e veredicto aki ta nifica pa otro muhenan. “E ta hiba nos back na un tempo unda cu si un muhe tabata papia den contra di algo e tabata bira victima di burla y humiliacion. E ta hiba nos back na un tempo unda cu e idea di violencia contra hende muhe no ta ser tuma na serio.”
Heard ta considera cu e ekipo legal di Depp a logra cu e hurado no a tuma na cuenta e problema clave di libertad di expresion y a ignora e evidencia cu tabata “Asina concluso cu nos a gana e caso den exterior.”
El a conclui bisando cu “mi ta tristo cu mi a perde e caso, pero mi ta hopi mas tristo cu aparentemente mi a perde un derecho cu mi a pensa cu como persona Mericano mi tabatin, cual ta e derecho di papia abiertamente y libremente.”


text:
Publiká riba 12 Mei 2022
WILLEMSTAD – Antisipando riba kambio di lei, Minister di Finansa a disidí ku temporalmente ta stòp di kobra OB (omzetbelasting) riba gasoil. Pa loke ta trata gasolin, e minister ta tuma dos medida temporal. Na promé lugá, lo bai kobra ménos ‘accijns’ riba gasolin. Na di dos lugá, e kantidat total ku lo ta kobra na OB pa gasolin lo bira ménos. E medidanan aki ta pa mitigá e subida di preis di gasolin i gasoil na Kòrsou debí na e subida drástiko di preisnan internashonal di zeta i petroli.
E ‘accijns’ riba gasolin lo bira NAf 31,07 pa kada hèkto liter enbes di NAf 41,34. Tambe na lugá di kobra 6% OB tantu riba benta dor di Curoil komo riba benta dor di e pòmpnan di gasolin, lo bai kobra solamente un bes 6% OB pa gasolin. Pa loke ta trata gasoil, e OB temporalmente lo kai kompletamente afó.
E medidanan aki ta temporal. Esaki ta nifiká ku nan lo ta na vigor pa un periodo di 3 luna, kuminsando for di 13 di mei 2022.


text:
Den di dos kuartal di 2021 merkansia- i servisionan di konsumidó na Boneiru tabata 0,2
porshento mas karu ku un aña anterior. Den e promé kuartal inflashon tabata -3,2 porshento. Na
Sint Eustatius e preisnan a baha ku 1,2 porshento riba base anual, siendo ku den e promé kuartal
e preisnan a baha ku 4,1 porshento. Na Saba inflashon a subi di -1,3 porshento na 1,0 porshento
den e di dos kuartal. CBS ta anunsiá esaki basá riba e índise di preis di konsumidó Hulanda
Karibense. Riba tur tres isla inflashon a oumentá kompará ku e promé kuartal di 2021. Aki ta hunga un ròl
tambe ku e efekto di e kompensashon1 pa koriente, awa i internèt ta ménos grandi kompará ku
e mes kuartal aña pasá. Gobièrnu ta suministrá e kompensashonnan akí desde mei aña pasá. E
medidanan tin influensia pues riba e preisnan tantu den e di dos kuartal di 2020 komo den e di
dos kuartal di 2021. Pa Sint Eustatius i Saba desde yanüari 2021 tin un supsidio adishonal riba
internèt na vigor di 20 USD pa kas di famia pa Sint Eustatius i 10 USD pa Saba.
Inflashon Boneiru 0,2 porshento
E oumentu di inflashon na Boneiru kompará ku e mes kuartal aña pasá ta okashoná
partikularmente pa un subida di e gastunan pa bibienda. E hürnan ta 10,2 porshento mas haltu
ku den e di dos kuartal di 2020. Esaki ta ser okashoná dor di introdukshon di e Wet maatregelen
huurwoningmarkt Caribisch Nederland2 pa Boneiru entrante promé di aprel 2021. Eventual
kompensashon pa hür sosial no ta inkorporá den kalkulashon di e índise di preis. CBS ta
konsiderá e kompensashon di hür akí komo traspaso di entrada individual.
Kompará ku un kuartal anterior e preisnan na Boneiru den e di dos kuartal di 2021 a subi
promedio ku 1,5 porshento. E hürnan a subi ku 9,8 porshento kompará ku kuartal anterior.
Preisnan di kombustibel tambe a subi. E gastunan pa transporte a oumentá ku 3,6 porshento pa
motibu di un subida di preis pa gasolin i disel. E preisnan pa remedi ku por kumpra sin resèpt a
subi ku 6,7 porshento.
E preis promedio pa alimentashon a keda bastante stabil kompará ku un kuartal anterior, ounke
e preisnan pa fruta fresku a subi ku 5,4 porshento i di bèrdura ku 2,6 porshento.
Inflashon a oumentá na Sint Eustatius
Preisnan di konsumidó na Sint Eustatius tabata den e dos kuartal di 2021, 1,2 porshento mas
abou ku un aña anterior. Den e promé kuartal di 2021 e bahada tabata 4,1 porshento.
Den di dos kuartal konsumidó mester a paga 0,9 porshento mas ku un kuartal anterior.
Transporte a bira 4,7 porshento mas karu komo ku preis di gasolin i disel a subi.
Inflashon ta subi na Saba
Na Saba den di dos kuartal di 2021 konsumidó mester a paga 1,0 porshento mas kompará ku un
aña anterior. Den e promé kuartal di 2021 inflashon ainda tabata -1,3 porshento.
Den di dos kuartal preisnan di konsumidó tabata 1,5 porshento mas haltu ku un kuartal anterior.
Transporte a bira 5,7 porshento mas karu pa motibu di subida di preis di gasolin i disel. Preis di
artíkulo pa higiena personal a subi ku 3,4 porshento kompará ku e promé kuartal di 2021.
Sifranan tentativo
E sifranan tokante e di dos kuartal di 2021 ta tentativo i lo stipulá nan definitivamente ora di
publiká tokante e di tres kuartal di 2021.


text:
Banana Stobá
Banana stobá
Banana stobá ta un kuminda ku nos grandinan di ántes tabata gusta kome. E plato akí ta kontené nutrientenan manera heru i vitamina C kual ta hopi bon pa bo salú. Ainda e ta hopi gustá serka nos hendenan. Sinembargo e ta un kuminda ku mashá poko ta wòrdu bendé. Den e video akí Nelson Julia ta bai kompartí ku bo un reseta típiko di Kòrsou ku bo no mag pèrdè. Ku e tepnan ku bo ta bai risibí den e video akí, bo por ta sigurá ku bo Banana stobá lo ta ríku na sabor i bon balansá.
Loke bo ta bai siña:
- Kiko ta e promé kos ku bo tin ku hasi pa evitá ku e kuminda ta haña un sabor zür òf beter.
- Kua ta e ingrediente ku sigur no mag falta den e kuminda
- Kon pa krea balansa den tekstura di e kuminda di manera ku e banana no ta muchu duru ni tampoko demasiado moli.
Konosementu
- Pa por sigui e kurso akí, no ta rekerí konosementu avansá di kushina. Tur paso ta ser spliká di un manera fásil i komprendibel
Kurso aki ta inkluí
- Video ku durashon di 13 minüt i 22 sekònde
- Akseso ilimitá na video
- Akseso via telefòn selular i kòmpüter


text:
Awe mainta Hues a anuncia su decision den e caso ‘Alpina’ conoci como e caso di e baranan di orro, caminda tabatin 52 baranan di oro confisca for di luna di februari na 2018.
Hues a declara e dos acusadonan, Juan Carlos Toro Rodriguez y Rafael Zambrano liber di e acusacionnan di falsificacion di documento y labamento di placa.
Hues a bisa, entre otro e formularionan cu a yena di e mesun forma pa hopi aña caba y door di e broker ta conforme regla. Pa locual ta trata acusacion di labamento di placa, Ministerio Publico no a logra comproba esaki tampoco.
Pa mas detayes di e caso, lesa e siguiente edicion di TREMPAN.


text:
DUBLIN, Irlanda – E selekshon Hulandes di atletismo a logra finalisá na di tres posishon den e Kampionato Europeo di Pais nan na Dublin, Irlanda. Ku e resultado aki e selekshon Hulandes a keda promové pa e Super League, kual ta e liga di mas altu den e Kampionato Europeo di Pais nan. Den e kompetensia na Dublin, Hulanda a hasi uso di Churandy Martina riba 100m i 4x100m. Liemarvin Bonevacia riba 400m i 4x400m, Brian Mariano i Hensley Paulina den e evento di 4x100m.
Den e evento di 100m, Churandy Martina a resultá a atleta di mas velos i asina kontribuyendo ku 12 punto pa e selekshon Hulandes. Martina a kore un tempu di 10.46 sekònde. Su tras na di dos lugá a finalisá Denis Dimitrov di Bulgaria ku un tempu di 10.76 sekònde.
Riba 4x100m tambe e ekipo Hulandes a sa di ta e ekipo mas velos. E ekipo konsitiendo di Brian Mariano, Jerrel Feller, Hensley Paulina i Churandy Martina a sa di finalisá ku un tempu di 39.14 sekònde.
Liemarvin Bonevacia a sali na di dos lugá den 400m. Aki nan e la kore un tempu di 47.38 sekònde. Na promé lugá a yega Brian Gregan ku un tempu di 46.32 sekònde. Den e evento di 4x400m, Hulanda a sa di marka un tempu di 3:10.46 sekònde ku tabata bon pa promé lugá. Tras di e ekipo Hulandes a yega Repúblika Cheko ku un tempu di 3:10.62 sekònde.


text:
CALIFORNIA – Jemyma Betrian ta añadí un otro faha den su kolekshon. Jemyma a gana ku nòkout tékniko (TKO) den di tres asalto kontra Thais Souza i asina logra e título di WCK peso ‘gallo’.
Betrian a bringa den e pelea estelar di WCK Muay Thai “Matter of Pride” ku a tuma lugá na Pechanga Resort i Kasino na California. Meskos ku su pelea anterior na China Jemyma a kuminsá un tiki friu. E ‘Golden Girl’ no por a haña su mes den e promé dos asalto nan. Esaki a bin kambia den e di tres asalto i tabata sufisiente pa Jemyma logra un nòkout tékniko riba su kontrinkante Thais Souza.
Ku e viktoria aki Jemyma ta pone su rèkert na 32 gana for di kua 12 nòkout, 2 derota i 1 empate.


text:
WILLEMSTAD — Esaki ta e gruponan di dominó ku a klasifiká pa e gran final di Pachanga di dominó: Karpinteria Fernando, Kibrahacha, Nos goso, UTS, Game Over, Juana, Stirla corner, Pega piedra, Tuturutu, Gainan di pariba.
Djadumingu; 27 di sèptèmber 2015 lo tin e gran final Pachanga di dominó dediká na Chin Martina na Barbuquet nr 6.
Pool ganadó; karpinteria Fernando, Kibrahacha, Nos goso, UTS, Game over, Juana, Stirla corner, Pega piedra, Tuturutu, Gainan di pariba.
Pool di konsuelo;Amarant, Palu blanku, Nos por, Videvi, Raspa bon, Schot special, Mampuritu, Mester por,Cardine rose, Extreme, The brothers.
Nos ta pidi tur ekipo pa tei trempan pasombra mitar un ta tira lòt, pa nos start nèt 1’or p.m. en punto.


text:
Departamento di Salud Publico ta haci un yamada na mayornan pa laga vacuna nan yui contra cancer na boca di matriz.
Manera ya ta conoci Departamento di Salud Publico seccion Cuido Salud Hubenil (JGZ) a introduci den luna di november e vacuna contra human papilloma virus (HPV) den Aruba su programa di vacunacion escolar. E meta ta pa proteha mucha muhenan contra cancer na boca di matriz, un enfermedad grave cu na Aruba tambe tur aña ta percura pa morto di e pashent. Den tur caso e malesa ta wordo causa pa un infeccion cu e virus HPV. Vacunacion ta duna bon proteccion den caso cu e wordo duna prome cu e mucha muhe bin den contacto cu e virus. Na school tur mucha muhe den 6de klas di scol basico y prome klas di scol secundario a ricibi un carta y foyeto di informacion. For di dia 3 te cu 28 di november mas cu 650 mucha muhe a wordo vacuna, e campaña tawata un exito y a termina sin ningun incidente. Mayornan di mucha muhenan den 6de klas di scol basico of prome klas scol secundario por ainda laga vacuna nan yiu(nan) sin ningun gasto te cu dia 19 di december. Pa haci esaki nan por acudi di dialuna pa diabierna for di 14:00 te cu 16:00 na Seccion Cuido Salud Hubenil (JGZ) cu ta situa na van Leeuwenhoekstraat 16 Oranjestad telefon 5224294.E vacuna contra HPV ta obtenibel tambe pa hobennan cu no ta den 6de klas di basis scol ni tampoco prome klas di scol secundario. Na balor di 35,- florin por pasa busc’e na Seccion di Malesanan Contagioso (DBZ) di dialuna pa diabierna entre 8:00 cu 12:00 y 14:00 cu 16:00 situa na Avicenastraat 1 Oranjestad telefon 5224221. Hobennan menor di 18 aña mester presenta cu un mayor of voogd.


text:
Recientemente e Blue Energy Committee na Hilton Aruba Caribbean Resort & Casino a organisa un celebracion di plantacion, un dia di aprecio na unda departamentonan a intercambia diferente planta y tarhetanan cu mensahenan pa otro. E iniciativa aki a trece alegria y entusiasmo na pia di trabao mirando tambe cu mayoria miembro di team ta hardinero den nan curason.
E departamento di ingenieria a inicia e actividad por medio di premia un mata na Food & Beverage kende despues a haci e mesun cos pa Front Office, kende na su turno a haci mesun cos pa departamento di cushina. Cada departamento a sigui cu e cadena di comparti, reflehando un simbolo di crecemento y bida na henter e resort for di Purchasing & Accounting te na Security, Commercial , Housekeeping, Recreation, Spa, Executive office, terminando na Engineering, asina completando henter e circulo di comparti cu otro.
Mientras cu no ta tur hende ta bendiciona di por tin e ‘green thumb’ pues di por maneha cu matanan, amantenan di mata tabata super contento cu e intercambio di regalo aki, cu un aprecio grandi na e gratitud expresa na cada departamento agregando luz y un ambiente caluroso na cada area.
Departamento di ingenieria a remarca cu plantanan cu ta facil pa cuida a wordo selecta, y mirando cu tur departamento a wordo inclui, ningun hende tabata tin envidia!


text:
MINISTER DI CULTURA XIOMARA MADURO A ENTREGA PREMIO NA GANADONAN DI PROGRAMA ‘KIBRA COCO’ EDICION DERA GAY
MINISTER DI CULTURA XIOMARA MADURO A ENTREGA PREMIO NA
GANADONAN DI PROGRAMA ‘KIBRA COCO’ EDICION DERA GAY
Diahuebs, 14 di juli 2022, e ganadonan di competencia virtual Kibra Coco – Edicion Dia di San Juan – Dera Gay a ser ricibi pa Minister di Cultura sra. mr. Xiomara Maduro na Bestuurskantoor. E mandatario a gradici tur e muchanan di scol pa nan participacion den e programa. Despues Minister Maduro a yama e muchanan padilanti pa nan por ricibi nan premio.
E ganadonan di prome tanda na prome luga ta Von Werleman di Princess Amalia Basisschool, di dos luga ta Iva Werleman di Princes Amalia Basisscchool y di tres luga ta Gemilyanne Geerman di Maria Goretti. Di dos tanda na prome luga Gerson Winklaar di Maria School, di dos luga ta Gadiel Maduro di Cacique Macuarima School y di tres luga ta Guivan Monart di Maria School. Di tres tanda ta prome luga Ariella Werleman di Colegio San Hose, di dos luga Shakjen Maduro di Colegio San Jose y di tres luga ta Javen Croes di Maria School.
Tur mucha a keda masha contento cu nan premio. Minister di Cultura a gradici Comision Celebracion Dianan Nacional pa organisa e competencia, tambe a gradici pa nan cooperacion e comision di docentenan, Departamento di Cultura, Archivo Nacional Aruba y SETAR y Telearuba. Un danki na sr. Levy Geerman di Povi-Tree Advertising, Diario TV Aruba y Thunder & Lightning pa nan bon servicio. E mandatario ta hopi contento di e reaccion ricibi den comunidad pa e programa virtual aki cual tabata di su tres edicion pa aña 2022 y ta keda pendiente pa e proximo edicion di Kibra Coco.


text:
Happy Valentine’s Day na TUR lesador di Comprondiendo Bida…
Realisa awe cu amor ta hopi mas cu amor pa nos pareja…
E ta podise mas necesario pa stima y manda amor pa esun cu menos ta stima bo…
Pa esun cu mas a herida bo…
Mi ta desea bo un dia jen di rikesa y amor…
Danki na mi modelonan pa e potret misterioso aki…
Un tata cu yiu cu no semper ta compronde otro…
Pero ta stima otro te hasta den e momentonan cu nan ta parse di hasi bida di otro un poco imposibel…
Love the 2 of u… you add meaning to my life…
E pensamento bou di e potret:
E lama di Amor…
Pasando den etapanan, nos ta bira parti di e misterio di bida…
Nos ta biba y sinja…e significacion berdadero di AMOR…
E esencia di ken nos TA di berdad…
Nos rason di SER… podise ta pa djis TA un gota di awa den e oceano di Bida…
Den e lama di Amor…
Y asina co-crea shelo riba tera…
– Ingrid


text:
Nacional versus Dakota ta awendia e rivalidad mas competitivo cu tin den futbol Arubiano. E puristanan lo bisabo cu e clasiconan tradicional ta RCA vs Dakota, Estrella vs RCA, of e clasico di Aruba, Dakota vs Estrella, pero, awendia ta Nacional-Dakota ta presenta un futbol di caliber halto, hopi competitivo, na un velocidad halto y tecnica increibel.
Dakota, biniendo di e partido contra RCA unda nan a empata sin gol pero a logra acumula 4 punto den dos wega, y Nacional cu a bin di haya nan prome tres puntonan den Playoffs despues di un victoria contundente di 3-0 contra Estrella. E sentido comun ta cu Nacional lo a bai “todo por todo” pa e victoria pa yega mas serka di RCA. Dakota, cu ainda falta pa yega e nivel di campeon, unda nan por ta hopi dominante, tabatin mas opcion cu e resultado, pa keda invicto “somehow” y keda serka di e lider riba tabla.
E prome mita di wega tabata bastante balansa, e prome 15 minuut Dakota hungando nan wega di toke y teniendo e bala for di Nacional, pero e Dragonnan tabata bon den ‘cambia strategia durante wega’, y di pronto a cuminsa hasi pressing halto, sorprendiendo e linea defensivo di Dakota cu sa keda cu mucho tiki hende patras den defensa ora nan subi.
Asina e gol di Nacional a yega, na minuut 19, Devis Oliveros a haya su mes riba e hala robes di e Abehanan, net na rand di area penal, haya su mes “one on one” cu Nickenson Paul, cu pa un “split second” a desconcentra y ta pidi pa offside, pero e bandera ni pitaso no a yega, Oliveros ta los bai, drecha bala y ta saka un tiro potente y perfecto pa bati e porteria defendi pa Eric Abdul, Nacional 1 Dakota 0.
Wega ta sigui di banda pa banda, cu Nacional cu otro bala den tubo na minuut 25 den un tiro liber di Chito v/d Biezen, sigui pa un hugada controversial na minuut 26, unda cu un penalty no a wordo duna na e Dakoteronan. Den e ultimo 15 minuut nan di e prome tempo Dakota tabata mas cu bala, insistiendo mas buscando e empate, Fernando de Sousa a haya su mes den box, su so cu portero Adrian Donayre na minuut 37, pero no a logra anota, Donayre sin duda a salba su ekipo na varios ocasion.
Dakota buscando, tocando bala y hayando hopi chens, pero asina mes ta Nacional tabata e ekipo mas efectivo den e prome mita, ariba 1-0.
Den e di dos tempo Dakota a sigui insisti, buscando e gol di empate, pero ironicamente ta Nacional a hera anota atrobe, pero, Defferey Banton ta faya e gol di su bida net den cuminsamento di e di dos tempo, pa mas laat desperdicia otro chens di gol, increibel pero berdad. Jammer, Banton ta un hungado cu ta traha cu alma y cuerpo pa su ekipo, ta e ultimo “touch” ta hasi falta.
E entrada di Shemar Monticeuex den wega a cambia e fortunanan p’e Dakoteronan y di biaha nan por a haya un penalty na minuut 58, un man den area penal cu no a wordo gefluit. Pero cu mas insistencia, na minuut 60 ta Monticeuex mes ta duna un bunita pase na Fernando de Sousa cu a anota e gol di empate. Nacional 1 Dakota 1.
Un partido di hopi tension, y competitivo, un bataya fisico y strategico, pa banda di minuut 75 ta Dakota tabata ganando e wega fisico ey cu e cambionan aserta tambe di nan Director Tecnico David Abdul, cu a forsa Nacional hala mas atras den defensa sin por a contesta! E dirigente di Nacional, Dreyer Bracho, mester a contra aresta cu su mesun cambionan defensivo y ta scapa su ekipo y logra un punto toch.
Dakota por a bai cu e tres puntonan na final di e wega, pero no a logra anota mas te cu pitaso final. Bon wega, e miho te cu awor den Playoffs, pero lastima pa algun incidentenan anti-deportivo y expulsion den tempo extra ta haya mas atencion cu e gran partido aki mes.
Nos “Man of the Match” ta Leonardo Colmenarez, e defensor di Nacional.


text:
NOS SELEKSHON NASHONAL KU 2 PARTIDO DI FOGEO NA INDONESIA!
NOS SELEKSHON NASHONAL KU 2 PARTIDO DI FOGEO NA INDONESIA!
DIANAN 24 I 27 DI SÈPTÈMBER PRÓKSIMO!
Resientemente nos selekshon nashonal maskulino a risibí un invitashon di parti di Football Association of Indonesia (PSSI) pa partisipá na 2 partido amistoso. Esaki despues di a risibí vários invitashon di otro paisnan ku tambe ke mira akshon kontra di nos selekshon. Den e dianan tras di lomba FFK a firma e kontratonan korespondiente i awor di forma ofisial nos ta anunsiá algun detaye di e partidonan di fogeo aki.
Nos selekshon lo enfrentá e selekshon nashonal di Indonesia riba dianan 24 i 27 di sèptèmber 2022 na Gelora Bandung Lautan Api Stadium na e siudat di Bandung miéntras e segundo partido lo ta dia 27 sèptèmber 2022 na Jakarta International Stadium ku ta keda na Jakarta.
E partidonan aki lo fungi komo preparashon pa nos último partido di Nations League kaminda nos selekshon nashonal lo enfrentá Canada aki na Kòrsou na mart 2023. Tambe lo marka e regreso di nos ‘bondscoach’ Sr. Remko Bicentini ku tei bèk na kabes di nos selekshon.
For di awor, FFK ta deseá nos selekshon tur klase di éksito ku e preparashonnan pa e partidonan di fogeo aki.
Keda pendiente pa mas informashon…


text:
Aki bo ta haña tur informashon tokante legislashon fiskal na e islanan BES.
Belastingwet BES (Lei di Impuesto BES)
Uitvoeringsbesluit Belastingwet BES (Desishon Ehekushon Lei di Impuesto BES)
Uitvoeringsregeling Belastingwet BES (Areglo Ehekushon Lei di Impuesto BES)
Wet Inkomstenbelasting BES (Lei Impuesto riba Entrada BES)
Wet Loonbelasting BES (Lei Impuesto riba Suèldo BES)
Invoeringswet fiscaal stelsel BES (Lei introdukshon sistema fiskal BES)
Besluit inzake inwerkingtreding NFS (Desishon tokante entrada na vigor NFS)
Belastingstelsel Caribisch Nederland een nadere invulling (Sistema Impuesto Hulanda Karibense un bista mas aleu)
Boetebesluit (Desishon tokante But)
Verzuimschema (Skema ousensia)
FATCA Form (Formulario FATCA)
CRS Formulier Nederlands (Formulario CRS hulandes)
Uitstelregeling Belastingconsulenten (Areglo Suspenshon Konsehero Impuesto)
Más informashon tokante legislashon, manera e Douane- en Accijnswet (Lei Duana i Akseins), bo ta haña riba e página di dokumento di Duana.


text:
Bamba
Seri di Herensia Kultural
Dos pida palu hòl di bambu, un piedra plat i un dósis enorme di heful pa ritmo. Ta eseinan ta tur kos ku bon mirá bo mesté pa toka stamping tubes. Laman ta karga trese stèngel di bambu tera tantu na kosta nòrt di Boneiru komo na esun di Kòrsou, pero ta bonerianonan so ta traha di e rit shimaron ei nan estilo di pipa di bambu pa bati, toka, yamá Bamba.
Un pipa di bambu di naturalesa ta hòl kaba, pero e tin sistemátikamente algun skòt; membrana ò sea kònòshi vegetativo. E hende ku ta traha bamba ta skohe di entre e pipanan ku laman ta trese tera, esunnan ku tin un diameter di 7 te 12 centimeter. E ta kita dos di e tres skòtnan ku un machete i un beitel largu i ku un veilu e ta hasi e parti pafó di e palu nèchi lizu. E skòt ku keda ta sera e pipa na e parti abou. E parti ariba ta habrí. Si ademas e pipa pasa e tèst den awa debidamente, mustra ku e no tin marka di baster na su kurpa, anto akab’é ku zeta òf un otro medio di yena marka di splet fini fini, ta nase un instrumènt musikal. Na Boneiru ritmo di bamba ta zona manera di un kontrabaho moderno durante fiesta di San Juan, San Pedro i e fiesta di kosecha simadan i komo kompañamentu di e kantikanan di balia. Generalmente ta tok’é huntu ku un òf dos kuarta, un kitara i un wiri. E tokadó di bamba tin den kada man un pipa di bambu i e ta bati un biaha esun i otro biaha e otro riba suela. Tantu mas largu i mas hanchu e pipa for di e skòt na e parti abou ta, mas abou e tono ta.
Di unda e pipanan di bambu ku laman ta trese tera na kosta di Boneiru ta bini? Kisas di Venezuela? Òf di Trinidad & Tobago? Ta koriente di laman oriental ta trese nan despues di inundashon den tempu di áwaseru? Venezolano i colombianonan ta yama e stamping tubes: Quitiplás. ‘Presis manera e ta zona’, asina e konosedó di muzik Richard Doest ta splika. ‘Promé ta dal esun pipa riba suela, kaba ta dal e otro, despues ta dal nan na otro. Quitiplá, quitiplá, quitiplá.’ Na Trinidad e ritmo di ‘tamboo-bamboo’ tabata zona ora ta kanta e kantikanan yamá calindas, durante e ritualnan di wega di palu ei na e isla. Tabata bringa te ora mira sanger, preferiblemente for di e herida kousá pa un bon gòlpi na kabes di e kontrinkante. Parse ku e palunan pa bringa kuné tin forsa sobrenatural pasobra a kap nan ora luna tabata na sierto posishon i a hunta nan ku un supstansia mágiko. Un kompetensia asina por a durante henter anochi, for di och’or di anochi te ora solo sali atrobe. Di kompaño por a tende sla di e tamboo-bamboo i tononan di e kantikanan calindas.
Na República Dominicana tambe stamping tubes konosí komo adenco, guasdu òf bambuses ta kompañá kantikanan popular ku ta kanta na fiesta, pero ta eksklusivamente hende muhé ta toka nan. Ku frekuensia den formashon di seis òf mas muzikant i tin biaha huntu ku un tamburein. E isla bisiña Haiti a duna e instrumènt e nòmber ganbo òf ti kanmbo i ta reda asina su orígen afrikano, probablemente di ‘dikanmbo’ di e pueblo Loango na Kongo/Angola. Generalmente tres, kuater muzikant di ganbo ta toka huntu. Un di nan ku dos pipa, unu den kada man. E otronan tin un pipa di bambu mas largu i mas diki den man i nan ta usa hòl di nan man liber pa dèmpel e parti final habrí pa trese variashon den e tononan. E estilo di toka akí nos ta topa tambe na Venezuela. Aki nan ta bati e pipa di bambu riba un piedra plat, meskos ku na Áfrika pero tambe meskos ku por ehèmpel na Pasífiko Sur.
Na Haiti durante okupashon di militarnan merikano direktamente despues di promé guera mundial, ganbo ta sumamente popular. E sòldánan a destruí e tambúnan di e poblashon afrikano, pero tabata fásil skonde e pipanan di bambu entre e palunan di maishi riba dak.
E poblashon ga na Ghana ta kompañá nan koronan femenino ku ritmo di stamping tubes, generalmente den un trio di tres muzikant ku ta sigui kada unu su propio ritmo ku e tres pipanan di tono na diferente altura. Komo e tokamentu akí ta pidi un suela firme, semper nan ta bai ku un piedra plata na e lugá ku nan ta bai presentá. Ademas di pipa di bambu nan ta usa tambe kalbas ku un garganta largu òf alargá komo stamping tube. Esei ta por ehèmpel e muhénan ashanti na Ghana ta hasi i e muhénan hausa na Nigeria. Nan no ta usa solamente suela pa bati ku pia di e kalbas ariba, pero nan ta usa nan bèl di pia, brasa, èlebog i plant’i man tambe.
Palu, ta e instrumènt rítmiko mas simpel i mas bieu entre e instrumèntnan di marka ritmo. Tin biaha ta traha e instrumènt na midí, di palu hòl, sea bambu òf rit, otro biaha ta kolektá nan pa kasualidat, manera e aborígennan na Australia. Kontrario na afrikanonan, no ta tene e bamba règt, sino horizontal nan dilanti ora nan ta sinta abou den kren bati e instrumènt na suela. Tin palu fabriká spesialmente pa kompañamentu rítmiko di baile i kanto. Kon ku nan por yama, stamping tubes, quitiplás òf bamba, meskos ku e palunan pa uso di tur dia, ku kua hendenan ta traha soda nan kurpa, dia aden dia afó, ku batimentu di maishi, bonchi o kasava, asina tambe nan ta interpretá e ritmo afrikano.
Potrèt
Bamba, dos palu hol, un di e instrumèntnan rítmiko mas simpel i mas bieu.
Fuente
Jos Gansemans, ‘Volksmuziekinstrumenten, getuigen en resultaat van een interetnische samenleving’, Tervuren (België), 1989.
Elis Juliana, ‘Guia Etnológiko No.1, Curaçao, 1976.
Prof. Fradique Lizardo (editorial), ‘Instrumentos Musicales Folklóricos Dominicanos, 1988.
Mickey Hart, ‘Planet Drum. A Celebration of Percussion and Rhythm’, 1991.
Elizabeth May (editor), ‘Musics of many cultures’, University of California Press, 1980.
‘Musical Instruments of the World’, Paddington Press, Bantam edition, 1978.
Donald R. Hill, ‘Calypso Calaloo: early carnival of Florida’, University Press of Florida, 1993.
J.H. Kwabena Nketia, ‘The music of Africa’, W.W. Norton & Company, 1974.
Harold Cuurlander, ‘The drum and the hoe’, University of California Press, 1960.
Ku gratitut na: Richard Doest.
Teksto: Eva Breukink, Pòtrèt: Prince Victor.


text:
Diamars den careda di 9:10 mainta riba e caminda di Santa Cruz pazuid di e santana ta sucede un accidente di auto basta fuerte unda auto a bolter drenta cura di cas. Di biaha patruyanan ta presenta na e sitio y topa cu un nissan sentra beige A-38635 tur kibra den e cura y persona pega aden, pero un a logra sali door di ayudo di hendenan pero e otro dos damanan tabata pega.
Segun testigo e auto tabata core duro y lo a pasa un vehiculo unda e chauffeur a perde control baha caminda na su man drechi ranca un muraya di beton di un mall y asina bolter drenta e cura di cas.
Total di tres señora tabatin den e auto. Di biaha brandweer y unidad di rescate a presenta na e sitio a haci nan trabounan necesario. Brandweer a logra corta e auto pa saca e di dos victima y e di tres no a logra debi na e impacto a fayece na e sitio. Mientras cu ambulance a transporta e dos damanan pa hospital pa atencion medico avansa. Fiscal tabata presente y personal di slachtofferhulp, rato despues dokter Mungra a presenta y a constata morto pa 9:55 am di e señora L.S.G.A naci na 1961 di 54 aña y ta biba na Caya Jose Geerman. Esaki ta bira e di 6 morto den trafico.


text:
Hopi tempu pasá, tabatin un isla kaminda tur e sentimentunan tabata biba huntu: Felisidat, Tristesa Konosimentu huntu ku tur e sobrá emoshonnan, inkluyendo AMOR.
Un dia a drenta un anunsio ku e isla ta bai sink. Tur e sentimentunan a drecha nan boto i kuminsa bandoná e isla.
AMOR a perseverá te na e último momento.
Ora e isla tabata kasi sink, Amor a disidi pa pidi yudansa. Rikesa tabata pasando banda di Amor den un boto masha grandi. Amor a puntr’é: “Rikesa, bo por hibami huntu kubo den bo boto.?”
Rikesa a drai kontest’é: “NO, mi no por. Mi tin muchu oro i plata den mi boto. Mi no tin lugá pabo.
Amor a disidí di puntra Vanidat ku tambe ta pasando ei banda den un yate masha bunita. “Vanidat, please yudami”!!!. Vanidat a kontestá: “ NO, NO, mi’n por yudabo. Ademas bo ta tur muhá i kisas bo por daña mi boto.
Amor a drai puntra Tristesa ku tambe tabata djis ei banda. “Tristesa lagami bai kubo.”
Ai Amor… mi t’asina tristu ku mi ta preferá di ta mi so awo’ki.
Alegria tambe a pasa banda di Amor, pero e tabata asina kontentu ku ni sikiera e no a tende ora Amor a yam’é.
Diripente Amor a skucha un bos di un bieu ku a bisa: “Ban Amor, mi ta hibabo.
Amor a sinti su mes bendishoná i asina kontentu ku hasta e a lubida di puntra e bieu su nòmber.
Ora nan a yega na tera firme, Bieu sin para ketu, a sigui su kaminda. Amor ku a realisá kuantu e debe e Bieu, a puntra Konosimentu, (un otro bieu),: “Akaso abo sa ta ken a yudami?” Konosimentu a kontestá; “Ta Tempu a yudabo.”
“Tempu?’ “pero dikon Tempu a yudami?” Konosimentu a smail i ku un sabiduria di otro mundu, a kontestá: “Solamente Tempu ta kapas pa komprondé e grandesa di AMOR”.
Happy Valentine’s day na tur mi amiga(u)nan di FB. i kòrda….NO TIN BALOR MAS GRANDI KU AMOR.
Mihó bo bida den un tènt kanti laman ku esun ku bo stima,…en bes di biba den un mashon bo so, ku bo so.
Disfruta bi boso dia awe ku hopi AMOR.
Cu danki na Robert Coffie, Curacao


text:
Siglo
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Un siglo ta un unidad di tempo equivalente na un periodo di cien aña. E ta equivalente tambe na 10 decada o 20 lustro. A base di su definicion un siglo ta cuminsa na aña 1 y ta termina na aña 100, por ehempel siglo 20 a cuminsa na aña 1901 y a caba na aña 2000. Debi na e gran influencia di Imperio Romano, cu a crea e prome calendarionan, ta comun pa uza tambe cifranan romano pa indica e siglo concerni.
Un aniversario o celebracion pa recorda un suceso/evento cu ta tuma luga 100 aña prome ta yama un centenario.


text:
Agencia pa Desaroyo y Recurso Asistencial
Declaracion di Mision
Projectonan 2017/2018:~ Yudansa y apoyo di prome necesidadnan pa pashentnan di Dialyse
(for di Sint Maarten)
~ Manda yudansa y apoyo pa Sint Maarten
~ Programa di Thanksgiving pa personanan di menos recurso
~ Training pa Stop di Huma.
~ Yudansa y apoyo na famia desabilita.
Projectonan 2018/2019:~ Les di Cushinamento Vegetariano Avansa.
~ Programa di Thanksgiving
~ Conseheria y Guia Profesional na Ex-Adictonan
~ Programa pa Reduccion di Stress
~ Programa pa Mehora e Funcionamento Mental
~ Programa pa Dia di Enfasis den Salud


text:
Kayeann Sajul & Fabian Rojas a bisa ‘SI’ na otro dia 19 di januari 2018 na Misa Santa Filomena na Paradera den compania di nan famia- y amistadnan. E bunita historia di amor a cuminsa na 2010, ora cu Kayeann y Fabian a mira otro pa prome biaha na Divi Tarmarijn All inclusive Resort, na momento cu Kayeann a bay pa haci un stage eynan. Fabian tabata traha den ‘’engineering’’ y Kayeann mester a traha hopi cu ne. Di eynan nan a bira amigo y un chispa a cende di amor.
Nan boda tabata simpel y elegante y nan a haci dos tradicion di nan cultura den e boda. Durante e prome baile e invitadonan ta pone placa riba nan paña cu pins y esey ta un tradicion Filipino. Nan invitadonan, cual hopi tabata di Aruba y Colombia, a encanta e baile aki pa por a presenci’e. No por a laga afo e famoso ‘ora loca’, unda e invitadonan a goza sin fin y e ceremonia di misa, cual ta un tradicion di Colombia.
E momento mas special pa Kayeann tabata cu el a drenta misa y cuminsa cana riba e tapijt cora pa yega dilanti, tabata hopi special di por wak e persona cu e ta stima hopi dilanti ta warda riba dje. Di otra banda tabata hopi emocionante tambe, paso su tata no tabata t’ey pa por a wak y experiencia e momento ey, ya cu el a fayece october cu a pasa. Den edicion di FOCUS di e luna di april por lesa mas di e bunita historia di amor di Kayeann Sajul y Fabian Rojas.


text:
Un grupo di mas o menos 20 persona a uni diabierna entre 4’or cu 6’or di atardi pa asina por medio di pamfleta trece nan mensahe dilanti. Ta relaciona cu “Global Warming Week”, unda cu e grupo ta desea pa gobierno pone mas atencion pa cu e tema di cambio climatico. No ta na Aruba so, sino rond mundo ta haci un demostracion pa asina trece nan mensahe dilanti.
E grupo mes tin algun aña caba activo relaciona cu conscientisa riba e parti di naturalesa y cambio climatico. E grupo, Climate Action Aruba ta invita un y tur pa subi nan facebook page y firma e carta digitalmente, pa asina nan entrega esaki na gobierno mas pronto posibel, ya tin hopi cu a hacie caba.


text:
E mes ta un persona cu a sigui crece den su bida. Como studiante, empleada di banco, docente y awor life coach, Vanessa (48) semper a percura pa educa su mes y tuma oportunidadnan pa crece como profesional y como persona. Na 2018 el a sinti un yamado pa certifica su mes como personal coach y asina, despues di hopi aña brindando ayudo y oido na diferente persona, e por hacie awor di forma certifica.
FALTA DI BALANSE Y PRESION DI TUR BANDA
Cansancio ta e motibo principal pa cual nan ta acerk’e. Hopi hende no por haya e balanse pa deal cu famia y trabou. Hopi trabou ta pone presion enorme riba nan empleadonan tambe y tin hopi falta di pasion den bida y den trabou. “Tambe hendenan ta bibando mas bou presion di sociedad y hopi no ta reflexiona riba nan desicionnan”.